Apple соати воқеани қандай фош қилди ва консулликда Хошуқжийга нима бўлди? - Zamin.uz\nТуркия ҳукуматига яқин бўлган ОАВ Хошуқжий консуллик биносида ваҳшийларча ўлдирилганини ёзмоқда. Хусусан, Туркиянинг Сабаҳ газетаси шанба кунги сонида Туркия хавфсизлик хизматига Хошуқжийнинг Apple компанияси ишлаб чиқарган ақлли соати кўпроқ маълумот олишга ёрдам бергани ҳақида ёзади.\nГазета маълумотларига кўра, Хошиқжий консуллик биносига кирганида Apple ақлли соати қўлида бўлади ва бинода бўлган воқеаларини ёзиб олади. Уни Icloud орқали бино ташқарисида қаллиғига қолдирган телефонига жўнатади.\nСабаҳ биринчи саҳифасида чоп этган мақолада соат орқали ёзиб олинган материаллар Хошуқжий ўлдирилишидан олдин Саудия қотиллари томонидан калтаклангани ва азобланганини кўрсатишини ёзади.\nШунингдек, саудияликлар Хошуқжий ўзининг ўлдирилиш ҳодисасини ёзиб олганини аниқлашган ва уни ўчириб ташлашга ҳаракат қилишган. Лекин ушбу сирли ҳодисани кузатаётган турк разведкаси барча ёзувларни тиклашга ва уни эҳтиётий нусхасини кўчиришга муваффақ бўлган.\nШунингдек, Сабаҳ газетасидан ташқари ҳукуматга яқин бўлган Ени шафақ газетаси ҳам Apple ақлли соати воқеани ёзиб олгани ҳақида маълумотлар чоп этди.\nЕни шафақ маълумотларида турк разведкаси қўлида Саудиялик журналистни ўз мамлакати консуллигида ўлдирилгани ҳақида маълумотлар борлиги айтилади.\nГазетада ёзилишича, Хошуқжий қаллиғи билан консуллик идораси олдида кўришади ва у билан бир неча дақиқа гаплашиб, телефонини унга қолдиради. Ўзи ёлғиз консуллик биносига 1:15 да кириб кетади. У кирган хонага қотиллик гуруҳи аъзоларидан икки киши киради ва уни дўппослаб бошқа хонага тортишади. Саудиялик журналист ёрдам сўраб қичқиради. Лекин қотиллар унга яна ҳужум қилиб, ҳушидан кеттиришади. Сўнгра Хошуқжийни учинчи хонага олиб киришади ва уни у ерда ўлдириб, жасадини катта арра билан бўлакларга бўлишади.\nЕни шафақ маълумотларига кўра, қотиллик гуруҳи аъзолари жиноят жойини тозалаб, қотиллик изларини яширишган. Сўнгра уларнинг баъзилари консуллик биносидан катта чемоданлар билан чиқиб кетади. Чемоданни улар Истанбулдаги Циркжий бозоридан сотиб олишган.\nУшбу чемоданларда Хошуқжийнинг жасади яширилган бўлган. Чемоданлар мерседес машиналарига юкланган ва консуллик биносидан тахминан 500 метр узоқликдаги консул уйига йўл олинган. Турк разведкаси жасаднинг баъзи бўлаклари уйнинг боғида кўмилганини айтяпти.\nТурк хавфсизлик хизмати жасаднинг бошқа бўлаклари Истанбулнинг Малтбей, Бандак ва Картель минтақаларида кўмилганини айтяпти.\nСтив Жобс жамоасидаги кучли “ўйинчи”лардан бири Apple'ни тарк этди\n30-11-2019, 23:09, Дунё\n5-02-2019, 18:30, Дунё\n«Samsung» 5 центлик тангаларни 30 та юк машинасига юклаб, «Apple»га юборди (видео)\n26-10-2018, 01:01, Дунё\n13-10-2018, 20:26, Дунё\n28-12-2017, 23:30, Дунё\nХитой компанияси Appleни судга берди: “Бизнинг логотипимизни ўғирлаган”\n25-12-2017, 23:00, Дунё


ТАНҚИДГА ЖАВОБ КЕЛДИ - Ўзбекистон овози газетаси\nГазетамизнинг 2018 йил 17 июль сонида З.Убайдуллаеванинг «Липиллаб турган чироқлар энди соатлаб ўча бошлади. Муаммога ечим топиш кимнинг вазифаси?» номли танқидий мақоласи чоп этилган эди. Кеча Ўзбекэнерго АЖ «Тошкент шаҳар электр тармоқлари корхонаси» акциядорлик жамияти электр энергиясини сотиш бўйича директор Д.Д.Имомов имзоси билан жавоб хати ҳамда унга илова этилган маълумотларни олдик. Маълум бўлишича, Тошкент шаҳар Мирзо Улуғбек тумани 11-, 12-уйлар аҳолиси томонидан қилинган мурожаатда кўрсатилган электр чироқлари липиллаб ёниши ва ўчиши сабаблари аниқланган. Яъни, ХУЖМШга қарашли бўлган чиқиш 0,4 кв. тақсимлагичда сақлагичлар ўрнига қўлбола симлар мавжуд. Уйларнинг юкламалари фазалараро тенг тақсимланмаган.\nБу эса электр таъминотига қарашли кабель тармоғи шикастланишига сабаб бўлган. Ҳозирда шикастланган кабель туман электр тармоқлари корхонаси билан биргаликда бартараф этилди.\nУшбу муаммоларни ҳал этиш мақсадида ХУЖМШ томонидан сақлагичларни ўрнатиш ва юкламани тенг тақсимлаш, профилактик тадбирларни ўтказиш ишлари олиб борилмоқда. Айни пайтда кучланиш миқдори нормал ҳолатда.


Тоғлар бағрида жойлашган Сазағон Нуробод туманидаги сўлим қишлоқлардан бири. У вилоят маркази Самарқанд шаҳридан ҳам унчалик олисмас. Қишлоқни қадим шаҳар билан катта трасса Самарқанд – Қарши йўли боғлаб туради. Қишлоқ аҳли асосан чорвачилик ва деҳқончилик билан шуғулланади. Экинлар, дарахтлар чашмадан сув ичади. Асосий майдон лалмикорликда. Кўпроқ ғалла — арпа ва буғдой экилади. Деҳқонлар учун табиат кўкламда қарашиб юборса яхши, акс ҳолда кўпчилик харажатига ҳам куйиб қолади.\nМустақиллик даврида сазағонлик тадбиркорлар ҳам қишлоқ инфратузилмасини ривожлантириш, аҳоли турмуш фаровонлигини яхилашга ҳисса қўшиш мақсадида кбир қатор хайрли ишларга бош қўшишди. Улар биргина савдо билан чекланиб қолмай, кўплаб хизмат кўрсатиш соҳаларини йўлга қўйишди. Масалан, шу қишлоқда истиқомат қилувчи Қурбонбой Аҳмедов хусусий тадбиркорликни танлади. Унинг саъий-ҳаракатлари туфайли қишлоқдаги бозор тартибга келтирилди, тўйхона барпо этилди. Яқинда эса Қурбонбой яна бир савоб ишга қўл урди. У ўз маблағи ҳисобидан 150 ўринли нодавлат хусусий мактабгача таълим муассасасини қуриб ишга туширди.\n“Меҳр” деб номланган ушбу нодавлат хусусий мактабгача таълим муассасасини қуриш ишларига тадбиркор томонидан 720 миллион сўм маблағ сарфланди. Муассаса ишга тушиши муносабати билан 10 нафар фуқаро иш билан таъминланди.\nТаълим муассасасида барпо этилган болалар ётоқхонаси, машғулотлар хонаси, болалар ёзги айвончалари замонавий жиҳозлар билан таъминланди. Жумладан, машғулотлар хонаси учун янги стол-стуллар, шкафлар, ёзги айвончалар учун ўтирғичлар, болалар ётоқхонаси учун кароватлар ва чойшаблар келтирилди.\n—Туманимизда мактабгача таълим ёшидаги болалар 13 минг 202 нафарни ташкил этади, — дейди туман мактабгача таълим бўлимининг мудираси Дилобар Амирова. — Аммо шу пайтгача фаолият кўрсатиб келаётган МТМлар жуда кам. Улар атиги 6 тани ташкил этади. Ушбу муассасалар 565 ўринга мўлжалланган. Аниқроғи, улар тўлиқ қувват билан ишлаганда ҳам бор-йўғи 7 фоиздан ортиқроқ кичкинтойларни боғчаларга жалб этишнинг имкони бўлади. Бу муаммони ҳал этиш учун туман ҳокимлиги раҳбарлигида жойларда янги мактабгача таълим муассасалари қуриш бошланиб кетди. Масалан, 2018 йилда давлат дастури асосида Ўртабўз ва Олға қишлоқларида биттадан ҳар бири 160 ўринли, вилоят ҳокимлиги ташаббуси билан Жом қишлоғида 60 ўринли, Нуробод шаҳрида Жанубий кон бошқармаси ҳомийлигида 140 ўринли МТМлар қурилиб, фойдаланишга топшириладиган бўлди.\nТуманда бундан ташқари 5 та нодавлат МТМлар қурилиши ҳам режалаштирилган. Жумладан, Нурбулоқ маҳалла фуқаролар йиғини ҳудудида 50 ўринли, Сазағон маҳалла фуқаролар йиғинида 150 ўринли, Оқсой маҳалла фуқаролар йиғинида 100 ўринли, Пўлатчи маҳалла фуқаролар йиғинида 50 ўринли, Бошқудуқ маҳалла фуқаролар йиғинида 60 ўринли болалар боғчалари бунёд этилиши режалаштирилган эди. Бугун уларнинг аксарида қурилиш ишлари давом эттирилмоқда.\nХуллас, Нурободда мактабгача таълим соҳасида ўзгаришлар катта. Бу ҳаракатлар жажжи болажонларнинг ойдин келажаги йўлидаги ғамхўрликлар тимсоли, албатта.


Талаба банкдан 500 миллион сўм кредит олиб, туяқуш боқишни йўлга қўйди — 21asr.uz\nТалаба банкдан 500 миллион сўм кредит олиб, туяқуш боқишни йўлга қўйди\n“Yoshlar – kelajagimiz” Давлат дастури тадбиркорлик йўналишида ўз фаолиятини бошламоқчи бўлган йигит-қизларга кенг имкониятлар эшигини очмоқда. Мазкур дастур доирасида амалга оширилаётган ишлар жойларда ўзининг ижобий самараларини кўрсатаётир.\nПастдарғом туманининг Уску маҳалласида яшовчи Бегзод Элмуродов ҳозирги кунда Самарқанд давлат архитектура-қурилиш институтининг учинчи босқичини тамомлади. У талаба бўлиши билан бирга ўз тадбиркорлигини ҳам йўлга қўйган ишбилармон ёшлардан саналади.\n– Ўтган йили, аниқроғи, 2018 йилнинг қиш ойларида интернетда юртимизда туяқуш боқиш ҳақида ўқиб, менда шу соҳага қизиқиш бошланди, – дейди ёш тадбиркор Бегзод Элмуродов. – Африкалик мутахассисларнинг семинарларида иштирок этдим. Эътибор берсам, шароит ва имкониятимиз бор, иқлимимиз тўғри келади, фақат маблағ ва ҳаракат керак. Шундай қилиб ишни бошладим.\nБегзод Элмуродовга ушбу лойиҳани амалга оширишида “Yoshlar – kelajagimiz” Давлат дастури қўл келди. Банкдан ушбу дастур асосида 500 миллион сўм имтиёзли кредит олиб, Фарғонадан 300 та туяқуш боласини келтирди. Уларни парваришлаб, кўпайтиришни бошлади. Шу тариқа “Машъал страус” масъулияти чекланган жамиятига асос солинди ва ўнга яқин янги иш ўрни яратилди. Иш давомида туяқушлар орасидан юзга яқини наслчилик учун саралаб олинди.\nҲозирги кунда ёш ишбилармон таъминотчи сифатида “Ҳар бир оила тадбиркор” дастури доирасида туяқуш боқмоқчи бўлганларга уни етказиб бериш билан ҳам шуғулланмоқда. Бундан ташқари, туяқушларнинг териси, патлари каби қайта ишланадиган аъзолари бўйича Фарғонадаги “Страус Фарм” корхонаси билан ҳамкорлик қилмоқда. Келгусида инкубация цехини ҳам йўлга қўйишни мўлжалламоқда. Бу мамлакатимизда ёшларга берилаётган имкониятларнинг амалдаги самарасидир.\nБразилия “Копа Америка-2019” ғолибига айланди\nМамлакатни бошқариш юзасидан энди ҳар ким ўз фикрини билдириши мумкин\nЎзбекистон ва Қозоғистон ҳарбийларининг тоғ тайёргарлиги бўйича ҳамкорликдаги машғулотлари ўтказилди\nҲуқуқшунос Хушнудбек қонунларни яхши билмас экан(ми?)!\nАнгренда кредит ва лизингга машина олиб беришни ваъда қилиб, 61 кишини алдаган фирибгарлар қўлга олинди\nЎзбекистонда шу ҳафтада қор ёғиши кутилмоқда\nМуносабат майдони (213)\nПартия ҳаёти (102)


13.08.2018 08:46 0 273\n«Ҳар йили август ойида коинотда метеорит ёмғирлари ёғади», дея хабар беради «Euronews.com» сайти.\n«Perse» номини олган коинот «фестивали»ни Шимолий ярим шардан аниқ томоша қилиш имкони бор. Бунинг учун шаҳар ёғдуларидан узоқлашиб, бирор тепаликка чиқиш кифоя.\nИлк марта «Perse» ёғдулари 1862 йилда кашф қилинган эди.\nМетеорит ёмғири Босния ва Герцеговинанинг Фоча шаҳрида аниқ кўрилди.\nШунингдек, Македониянинг Мавроно миллий парки, Швециянинг Ла Форклас шаҳри ҳамда Германия пойтахти Берлин шаҳри ғарбидаги Премниц мавзеси коинот «фестивали»ни томоша қилиш учун энг қулай жойлар экани айтилмоқда.\nХориж 14/08, 17:23\nХориж 02/07, 13:22


Иммодин® – medu.uz – Дорилар ҳақида маълумотлар ўзбек тилида\nHome Йўриқномалар Иммодин®\nПрепаратнинг савдо номи: Иммодин®\nТаъсир этувчи модда (ХПН): leucocyti dialysatum lyophilisatum\nДори шакли: инъекция учун эритма тайёрлаш учун кукун эритувчи билан комплектда\nЛиофилизация қилинган диализат\n(Leucocyti dialysatum lyophilisatum) 200 х 106 лейкоцитлар\n1 ампула эритувчи қуйидагиларни сақлайди:\nИнъекция учун сув 4 мл\nДори воситаси реконституция қилингандан (эритилганидан) кейин рН=7,8-9,0\nТаърифи: оқдан оч сариқ ранглигача бўлган, эритилгандан сўнг кўринарли ёт заррачаларсиз кукунсимон-ғовак консистенцияли кукун.\nФармакотерапевтик гуруҳи: иммунопрепарат.\nАТХ коди: L03AX.\nИммодин – бу периферик қон лейкоцитлари гомогенатининг диализатидан ажратиб олинган қуйи молекуляр моддадир.\nДори воситаси пациентнинг специфик ҳужайравий иммунитетини нормаллаштириш хусусиятига эга бўлган биологик фаол моддаларни сақлайди. Препарат лиофилизация қилинган ҳолатда чиқарилади ва ҳеч қандай консервантлар сақламайди, бироз сарғиш-оқ, ғоваксимон консистенцияли ва эритилгандан кейин кўзга кўринарли ёт заррачаларсиз кукундир.\nИммодин болаларда 6 ойликдан бошлаб, ўсмирларда ва катталарда ҳужайравий иммунитетни бузилиши исботланган касаллик ҳолатларида қўлланади.\nТерапевтик жиҳатдан препарат қуйидагиларда тавсия қилинади:\nхужайравий иммунитетнинг исботланган нуқсонида: одатдаги иммунотерапия (масалан, гипосенсибилизация ёрдамидаги даволаш) самарасиз бўлган аллергия оқибатидаги оғир ҳолатларда,\nқайталанувчи сурункали инфекцияларда (организм бўлиши мумкин бўлган инфекцион омилни истисно қила олмайдиган ҳолатларда);\nоғир септик ҳолатларда;\nаутоиммун касалликларда (масалан псориазда, псориатик артритда);\nиммунотанқислик фонида сурункали толиқиш синдромида қўлланилади.\nбошқа турдаги даволаш (цитостатикни қўллаш, Х-нурланиш) хужайравий иммунитетни пасайишини чақирган шахсларда,\nҳужайравий иммунитетни бузилиши исботланган шахсларда операциядан олдинги тайёргарликда,\nоғир жароҳатларда қўлланилади.\nТаъсир этувчи модданинг (кукун) 1 ампуласи (1 дозаси) дастлабки донор қонининг 200 миллион лейкоцитларида сақланувчи таъсир этувчи модданинг миқдори ҳисобланади. Иммодинни дозалаш – шахсий равишда бўлиб, пациентнинг иммунитетини ҳолати ва унинг клиник ҳолатини олдиндан лаборатор текшириш натижаларидан келиб чиқади. Енгилроқ бузилишларда бир ҳафталик интервал билан 3 асосий дозани қабул қилиш етарлидир, тўртинчи доза учунчи дозадан кейин бир ойдан сўнг қўлланади. Препаратни бундай дозалаш кўпчилик ҳолларда Т-лимфоцитларнинг даражасини узоқ вақт (ярим йилдан ортиқ) мувозанат ҳолатида бўлишини кафолатлайди. Иммунтанқисликнинг оғирроқ ҳолатларида Иммодин билан даволаш, пациентнинг иммун тизимини жорий лаборатор текшириш натижаларидан келиб чиқиб, субституцион ва узоқ муддатли бўлиши мумкин. Антибиотикларга резистент бўлган септик ҳолатларда, бир ҳафта давомида препаратнинг катта миқдорини (3-5 дозасини) қабул қилиш билан зарб дозалар билан даволашни амалга ошириш тавсия қилинади. Катталар ва болаларда, шу жумладан чақалоқларда дозалаш бир хилдир.\nИммодин лиофилизация қилинган кукуни бевосита қўлланишидан олдин 4,0 мл инъекция учун сувда эритилади.\nИммодин одатда тери остига (субкутан тарзда) чуқур юборилади. Воситанинг катта ҳажмини назарда тутиб, айниқса болаларда, дори воситасини бир неча жойларга бўлиб юбориш мумкин.\nДаволаш вақтида хужайравий иммунитетнинг кўрсаткичларини кузатиб бориш тавсия қилинади.\nДори воситаси қўлланганида турли жадалликдаги (15 минут давомида ўтиб кетадиган) маҳаллий оғриқ ёки 24 соат давомида ўтиб кетувчи эритемалар ва инфильтратлар пайдо бўлади.\nУмумий ножўя реакциялар аниқланмаган.\nҲар қандай ножўя самараларни пайдо бўлиш хавфи юз берган ҳолларда шифокор билан маслаҳатлашиш керак.\nҲомиладорлик ва хужайравий иммунитет ҳолатига аралашув лозим бўлмаган ҳолатларда қўллаш мумкин эмас.\nИммодин текширилган ва анти-HIV 1+2, анти-HVC, HbsAg ва люэсга реактив бўлмаган соғлом донорлардан олинган периферик қон лейкоцитлари гомогенатининг диализатидан ажратиб олинган қуйи молекуляр моддадир. Препаратнинг хавфсизлиги донорларни танлаб олиш ва 10 kD мембранаси орқали фильтрацияни, стерил фильтрация ва иссиқлик ёрдамида фаолсизлантиришнит (пастеризацияни) ўз ичига олувчи ишлов бериш билан таъминланган.\nПрепаратни тери остига юбориш турли жадалликдаги маҳаллий оғриқни чақиради, у одатда 15 минут ичида ўтиб кетади.\nБошқа препаратлар билан бир вақтда қабул қилинмасин.\nБошқа препаратлар билан аралаштирилмасин!\nДаволаш вақтида шифокор-иммунолог пациентнинг ҳужайравий иммун жавобини мунтазам назорат қилиши лозим.\nҲомиладорлик вақтида Иммодин қўлланилмайди, эмизиш даврида уни қўллаш ман этилмаган.\nЛиофилизация қилинган кукун сақлаган 1 ампула ва 1 ампула эритувчи.\nЛиофилизация қилинган кукун сақлаган 5 ампула ва 5 ампула эритувчи.\nI гидралитик синф шиша ампулалари пациент учун қўллаш бўйича йўриқномаси (пациент учун илова-варақа) билан бирга контур картон қутига жойланаган.\nЁруғликдан ҳимояланган жойда, 2ºС-8ºС ҳароратда сақлансин!\nОригинал ўрамда сақлансин.\nИммодин: 2 йил.\nИнъекция учун сув: 3 йил.\nЭритилганидан кейин дарҳол қўллаш лозим!\nИммуноглобулин человека нормальный17.06.2018Кейингиси


Бу умматни миллатчилик, маҳаллийчилик хор қилди – mulkdor.com\nApril 9 2018, 12:04 АхлоқЖамиятМақолаларЎзбекистон\nИлк маротаба 2009 – йилда эшак сўйиб, халққа билдирмасдан сотганларни воха томонда эшитган эдим.\nҚариндошлар билан гаплашиб ўтирган эдик. Жиянлардан бири кўчадан келиб: «шаҳарда эшак сўйиб сотадиган гуруҳ қўлга тушибди. Фалон-фалон жойларга эшак гўштини ўтказиб юрган экан», деган гап топиб келди.\nЎша жойда ҳаммаларини устидан кулдим. Гап охирида мағрур ҳолда «Алҳамдулиллаҳ Қўқонда ҳеч ким бу ишни қила олмайди, бизда одамлар Худодан қўрқади», деб тана ҳам қилиб қўйдим.\nОрадан ўтган йиллар давомида жуда кўп шунга ўхшаган воқеаларни эшитдим. Ҳар гал шундай қабиҳлик ҳақида эшитганимда «Алҳамдулиллаҳ, яхши жойда туғилганман», деб қўявердим.\nЛекин Марғилонда эшак гўшти можароси бўлганида, бир сапчиб тушдим, «ие, водийда ҳам шунақа иш бўлар эканда, Алҳамдулиллаҳ, Қўқон бари бир бошқачада», деган фикр ўтди ҳаёлимдан. Ҳатто марғилонлик бир укамизга мессенжердан ёзиб, устидан кулгандим. У киши ҳам ўзимиздан экан «ака, бу иш Марғилонда эмас, Тошлоқда бўлди», деб хотиржам жавоб берди.\nЭнди кечаги Қўқондаги эшаксўярни фош бўлгани мени фойдамга бўлди.\n«Нимага?», деган савол бўлиши табиий. Нима эканлиги ҳақида бир оз кейинроқ тўхталсам. Ҳозир яна бир-икки воқеаларни ёдга олмоқчиман.\n2000 – йилларда Тошкентга бориб, ҳайратдан ёқа ушлаб келардик. Аёллар ич кийимда юради, деб таъриф берар эдик. «Алҳамдулиллаҳ, бизда ундай эмас», деб ўзимизни овутиб келар эдик. Энди Тошкент ва Қўқон орасида деярли фарқ қолмади. Ўша 2000 – йилларда аёлларимиз ич кийимда юришга уялган либосларда, ҳозирги аёлларимиз бозорларда юрибди.\nТошкентдаги ресторан, ошхона ва чойхоналардаги аёлларни кўриб, бемалол эркаклар ичида юрганини кўриб, асабимиз бузилиб ўша машҳур гап: «алҳамдулиллаҳ, бизда ундай эмас» дердик. Эндиликда ошхона чойхоналарда аёлларни кўплигидан яшириниб ўтирибмиз.\nБугун ҳам ижтимоий тармоқлардаги баҳсларни кузата туриб, Қўқонликларни «бу иш Қўқонда эмас, Данғарада бўлди» деб ўзини овутиб ўтирганига дуч келдим. Ваҳоланки, Қўқон ва Данғара орасини бир темир йўли ажратиб туради. Қўқон ва Данғарани қўшиб ҳисобласа, Юнусободча келмаса керак.\nЛекин Мусулмонлар қачон енгилган бўлса – фақатгина ўзини ўйлашини оқибатида енгилганини, ён атрофидаги қўшниларига бало келганда, ёв келганда, «бизга эмас, бизда ҳаммаси яхши, тинчликку», дейишини оқибатида енгилганлигини, бу аҳвол бугунги кунимизда ҳам яққол кўриниб турганини тан олмаймиз. Кўзимизни чирт юмиб «бизда ҳаммаси яхши, бизда тинчлик» – деб юраверамиз.\nБу каби ҳодисалардан тарихда ҳам мисоллар тиқилиб ётибди, масалан:\nМўғул босқинида нима бўлди? Чингиз Темур Маликни ерларига бостириб келганида, Хоразм хотиржам турди.\nЎрис Қўқонни қирғин қилганда, хонликлар бирлашмади. Бир-бирига ёрдам бермади. Узоққа бормайлик, Афғонистонга ҳужум бўлганида, Ироқ вайронага айланганда, Сурия қирғин остида қолганида «алҳамдулиллаҳ, биз тинчмизку» – деб турган умматни бугун босқинчилар хоҳлаган кўйига соляпти. Бежизга Росулуллоҳ с.а.в: «Мағрибдаги мусулмонларга мусибат келганида, машриқдаги мусулмон хотиржам ёстиққа бошини қўйса – биздан эмас», демаган эканлар.\nБу умматни миллатчилик, маҳаллийчилик хор қилди.\nАгар биримизни оёғимизга тикан кирганда, иккинчимизни бошимиз оғримаса, бу ишлар ҳолва бўлиб қолади. Бу уммат қачон азиз бўлган бўлса, бирлашганда азиз бўлди. Қачон хор бўлган бўлса ўзаро низолар ва бирлашмаслик оқибатида хор бўлди. Бирлашмасак илон ҳам еймиз, тўнғиз ҳам еймиз.\nМақола Саййид Исломнинг “Фэйсбук” саҳифасидан олинди


13:17 11.06.2019 (Янгиланган 13:34 11.06.2019)\nТашқи ишлар вазирининг биринчи ўринбосари Илхомжон Неъматов инвестиция, туризм ва экспорт масаласи бўйича маълумот берди.\nТОШКЕНТ, 11 июн – Sputnik. Бугун Ўзбекистон Миллий матбуот марказида ўтказилган брифингда Ташқи ишлар вазирининг биринчи ўринбосари Илхомжон Неъматов инвестиция, туризм ва экспорт бўйича маълумот берди. Бу ҳақда Sputnik Ўзбекистон мухбири хабар қилди.\nОВД Хорезмской области\nТуристик полиция ходимлари авваломбор рус тилини билиши керак - ИИВ\n“Беш ой давомида мамлакатимиз иқтисодиётига чет эл самояларни олиб келишга қаратилди. Инвестициялар бўйича умумий қиймати 500,2 миллиард сўмлик бўлган 244 та лойиҳа ишлаб чиқилган”, - Ташқи ишлар вазири биринчи ўринбосари.\nНеъматовнинг сўзларига кўра, 2019 йилда умумий қиймати 1,2 миллиард сўмлик 163 та лойиҳани амалга ошириш режалаштирилмоқда.\nТИВ вакили таъкидлашича, туристлар сони ўтган йилга нисбатан биринчи чоракда 42 фоизга ўсди. Жорий йилнинг ўтган давр мобайнида 1,3 миллион турист Ўзбекистонга ташриф буюрди.\n“Ўзбекистонда ишлаб чиқарилган маҳсулотларни экспорт қилиш масаласи бўйича Ўзбекистон элчихонаси бор давлатларга экспорт 30,6 фоиз ўсди ва умумий қиймати 3 миллиард 504 миллион сўмни ташкил қилди”, - деди Неъматов.


Мазкур таркибий тузилма 2017 йилда давлат ва ҳуқуқ назарияси, инсон ҳуқуқлари назарияси ва амалиёти ҳамда конституциявий ҳуқуқ кафедралари негизида ташкил этилган.\nТурли даврларда жамоага юридик фанлар номзоди, доцент А.Магрупов, юридик фанлар номзоди, профессор Р.Қаюмов, юридик фанлар номзоди, доцент А.Дзапаров, юридик фанлар номзоди К.Джумабаев, юридик фанлар доктори, профессор Ҳ.Одилқориев раҳбарлик қилишган.\nЮридик олий таълимнинг даражаси унда ўқитиладиган фундаментал фанларнинг ҳолати ҳамда сифатига боғлиқ. Давлат-ҳуқуқий фанлар кафедрасида ўқитиладиган фанлар юридик фанлар тизимида асосий ўрин эгаллайди. Кафедра «Давлат ва ҳуқуқ назарияси», «Давлат ва ҳуқуқ тарихи», «Конституциявий ҳуқуқ», «Инсон ҳуқуқлари назарияси ва амалиёти» каби фанлардан таълим бериш билан бирга, бўлажак ҳуқуқшуносларда ҳуқуқий дунёқарашни шакллантиришга хизмат қилади.\nКафедрада кундузги таълим курсантлари учун «Конституциявий ҳуқуқ», «Диншунослик. Ислом ҳуқуқи», «Давлат ва ҳуқуқ назарияси» фанлари, Раҳбар кадрларни тайёрлаш факультети тингловчилари учун «Ички ишлар органларининг бошқарув фаолияти», «Жиноятчиликка қарши курашда халқаро ҳамкорлик» ўқув модули ўтилади. Ўтган йиллар мобайнида «Давлат ва ҳуқуқ назарияси», «Давлат ва ҳуқуқ тарихи», «Ўзбекистон Республикаси Конституциясига шарҳ», «Конституция ва фуқаролик жамияти», «Сиёсий маданият» каби 200 дан ортиқ дарслик, ўқув қўлланма ҳамда монографиялар чоп этилди. Кафедрада «Давлат ва ҳуқуқ назарияси ва тарихи; ҳуқуқий таълимотлар тарихи» мутахассислиги бўйича докторлик диссертациялари муҳокама қилинади, улар юзасидан тақризлар берилади.


«Миллий тикланиш» партияси таваккалчиликка асосланган телевизион кўрсатувлар фаолиятини танқид қилди\n17:30 / 20.06.2019 7347\nОммавий ахборот воситаларига оид қонунчилик ижроси устидан тизимли жамоатчилик назоратини ўрнатиш, бу борада мутасадди давлат идораларининг жамоатчиликнинг кескин эътирозига сабаб бўлаётган савияси паст, енгил-елпи материалларни эълон қилишда уларнинг жавобгарлигини ошириш масаласи Олий Мажлис Қонунчилик палатасида Ўзбекистон «Миллий тикланиш» демократик партияси фракцияси томонидан ўтказилган тадбирда муҳокама этилди.\n20 июнь куни ташкил этилган тадбирда иштирок этган Kun.uz мухбирининг маълум қилишича, муҳокамада таваккалчилликка асосланган телемаҳсулотларни тайёрлашнинг ҳуқуқий оқибатлари ва жавобгарлик масалаларига асосий урғу берилди.\n«Ўзбекистонда блогерлар жамияти шаклланмоқда. Тўғри сўз ва аччиқ ҳақиқатни айта оладиган блогерлар жамияти пайдо бўлди. Журналистлар орасида ҳам турли масалаларда эркин фикрлаб, таҳлилий-танқидий мақола ёзаётганлар кўпаймоқда. Бизнинг партия сўз эркинлиги ва медиа макондаги ижобий ўзгаришларни олқишлайди.\nШу билан бирга, ёш авлод тарбиясига билвосита таъсир этувчи омиллар, хусусан ижтимоий хавф даражаси юқори бўлган таҳдидлардан ҳимояланишимиз зарурияти пайдо бўлмоқда», — дейди партия раҳбари Алишер Қодиров.\n«Миллий тикланиш» демократик партияси фракция аъзоси Акмал Умрзоқовга кўра, капитал-шоу характеридаги телевизион кўрсатувлар тарихи «Борига барака»дан бошланмади.\n«Аввал маълум тўлов эвазига сўз ўйини ва бошқотирмани ечиб, ютуққа эришиш мумкин бўлган, аслида таваккалчиликка асосланган ТВ шоулар пайдо бўлди. Халқнинг шу турдаги кўрсатувларга қизиқиши баланд эмасди, аммо эътиборсизлик туфайли капитал-шоунинг турли кўринишлари ҳам пайдо бўлди», — дейди депутат Умрзоқов.\nДепутат қимор ё таваккалчиликка асосланган ўйинлар Ўзбекистонда тақиқланган бўлса-да, ўйинларнинг гибрит кўриниши ТВда пайдо бўлаётганини таъкидлади.\n«Афсуски, бу ўйинларда иштирок этиш бўйича ишлаб чиқилган норма мавжуд эмас. Унинг иштирокчиси эса 18 ёшга кирган ўспирин ҳам бўлиши мумкин», — дея қўшимча қилган у.\nТадбирда маъруза қилган «Маданият ва Маърифат» телеканали директори Фарҳод Тўраев нодавлат-хусусий телеканалларда бадиий кенгашнинг фаолияти суст олиб бораётганига аҳамият берди. У ахборот етказиб берувчи субъектнинг истеъмолчи олдидаги масъулияти ҳақида гапира туриб, айнан МТРК таркибига кирувчи каналда «Кафил шоу» кўрсатуви эфирга узатилишини эслаб ўтмади.\nТадбир якуни бўйича, фракция аъзолари ушбу масалада жамоатчилик фикрини кенгроқ ўрганиши, агар эҳтиёж пайдо бўлса, қонунчилик базасини қайта кўриб чиқишини билдиришди.\nФаол бўлмаган депутатлар ваколатига чек қўйилади\n«Миллий тикланиш» партиясига янги раҳбар сайланди


Ассалому алайкум ҳурматли радио тингловчи биродарлар. Сиз билан “Дилкаш” радиоси. Марҳамат, тингланг. Худонинг ҳамма нарса учун режаси бор. Худода ҳайвонлар, ўсимликлар ва биз инсонлар учун ҳам режа бор. Худованд ҳайвонларга инстинктларни берган.\nУларнинг ёрдамида ҳайвонлар ўзлари учун озуқа топишни ва ўзини ҳимоя қилишни биладилар. Худованд шундай қилдики, кичкина уруғдан гул ўсиб чиқади. Худованд гулнинг барча сифатларини ўша уруққа жойлаштириб қўйган! Уруғни экканингизда, айнан сиз эккан нарса ўсиб чиқади.\nАгар сизлар атиргул экиб қўйган бўлсангиз, албатта, атиргул ўсиб чиқади. Табиат Худога бўйсунади. Агар ҳайвонлар ва ўсимликлар ўз вазифаларини бажармаганда эди, дунёда тартибсизлик бўларди. Худонинг биз учун ҳам режаси бор. У хоҳлайдики, биз Унга итоатли бўлишимизни.\nЎсимликлар ва гуллар сингари биз ҳам Худонинг ижодимиз. Бироқ биз улардан шу нарса билан фарқланамизки, биз Худонинг сурати бўйича яралганмиз. У бизга танлаш ҳуқуқини берди. Баъзи одамлар Худога эргашишни ва Унинг иродасини бажаришни истайдилар. Баъзилари Худони рад этадилар. Агар биз Худованд айтганларини қилсак, биз Унга қувонч келтирган бўламиз ва ўзимизни ҳам бахтиёр ҳис қиламиз.\nМен бахтли бўлмоқчиман ва Худованд ҳам қувонишини хоҳлайман. Келинг, азизлар, оддийгина бир мисол келтириб ўтайлик. Айтайлик, мен қўлимда супурги ўшлаб турибман. Супургини иши, мен хоҳлаган нарсани тоза қилиши. Агар мен ошхонани супуришни истасам, мен супургини олиб, супураман. У доимо мен хоҳлаганимни қилади. Бироқ агар супургини ўйлаш қобилияти бўлса-ю, калласига ишни рад этиш фикр келганда эди, мен ундан бошқа фойдаланмаган бўлардим.\nЁки агар унинг барча ёғочлари синганда эди, мен уни ташлаб юборардим. Баъзида Худо ва одамлар орасида муаммолар пайдо бўлади. Худо хоҳлайдики, одамлар Унга итоатли бўлишларини ва У хоҳлаган нарсаларни қилишларини. Лекин одамлар буни хоҳламайдилар ва албатта кулфатга дучор бўладилар. Муқаддас Китобда, биз нима қилишимиз ва нима қилмасликларимиз ҳақида айтилган.\nАгар биз Худони севсак ва Унга бўйсунишни хоҳласак, биз Муқаддас Китобни ўқиймиз, токи Худонинг амрларини билиб олишимиз учун. Худованд бизга фаровон ҳаёт ваъда қилган, агар биз Унинг амрларига итоат қилсак, У эса Ўз ваъдаларига содиқ. Бундан ташқари, ушбу амрларни ўз кучимиз билан бажаришимизни Худованд биздан кутмайди.\nАгар кимдир Унга эргашишда Ундан ёрдам сўраётган бўлса, У сизларни ҳамиша эшитади ва ибодатларингизга жавоб беради. Азизлар, бизнинг www.najot.com сайтимизга марҳамат қилинг. Яна радио тўлқинлари орқали учрашгунча хайр, саломат бўлинглар.


Қирғизистонда янги кодекслар кучга киргани боис кўплаб маҳбуслар озод қилинади | Azon.uz - Ахборот-таҳлилий портал\nҚирғизистонда янги кодекслар кучга киргани боис кўплаб маҳбуслар озод қилинади\n12:25 31.12.2018 607\n2019 йилнинг 1 январидан Қирғизистонда янги бешта кодекс ва иккита қонун кучга киради. Улар жиноий қонунчиликда инсонпарварликни кўзда тутгани боис, 470 маҳкум озод қилинади. Бу ҳақда Жазони ижро этиш давлат хизмати раҳбари Таалайбек Жапаров маълум қилди, дея хабар бермоқда ЎзА.\n“Шунингдек, жазо муддатлари ҳам қисқартирилади. Айни дамда ҳужжатлар тайёрланмоқда, 1 январдан кейин бу ҳужжатлар суд идораларига юборилади. Пробация хизмати фуқароларнинг озод қилинганидан кейин эмас, балки улар колонияга келиб тушиши билан ишлаши керак. Руҳшунос ва ижтимоий хизмат ходимлари маҳкумларнинг иши билан танишиб чиққанларидан кейин уларни ёпиқ муассасалардан ташқарида ҳам тузатиш масаласида чора-тадбирлар кўришлари, судга мурожаат қилиши мумкин. Шу тариқа биз колониядаги маҳкумларнинг сонини қисқартиришга эришамиз. Хавфли бўлмаган жиноятларни содир этганлар колонияда ушлаб турилмайди, улар билан мутахассислар иш олиб боради. Мақсад уларни жамиятга қўшишдан иборат”, – деди Жапаров.\nҚирғизистонда 2019 йилнинг 1 январидан Жиноят кодекси, Қилмиш тўғрисидаги кодекс, Жиноий-процессуал ва жиноий-ижро кодекслари, шунингдек Қонун бузилишлари тўғрисидаги кодекс ва Пробация тўғрисидаги ва Амнистия асослари тўғрисидаги қонунлар кучга киради.\nЯнги кодексларда янги институтлар жорий этилиши кўзда тутилган. Улар орасида: ягона реестр, тергов судьяси, тергов хонаси ва суд мажлислари залларни цифровизациялаш, пробация бор.\nҚирғизистон президенти: «Қўшниларимиз билан талашадиган нарса йўқ. Биз диндошлармиз, бир ариқдан сув ичамиз»\n19:07 04.07.2019 666\n16:00 13.06.2019 322\n10:01 06.06.2019 861\n14:20 28.05.2019 672\n22:15 10.04.2019 576\n13:30 04.04.2019 1977


Қирғизистон прокуратураси Kaktus.media сайтининг барча журналистларини сўроққа чақирди\nНашрнинг ўзига кўра, 3 февраль куни 6 нафар журналист сўроққа чақирилган, қолганлари эртаси куни чақирилади. Қайд этилишича, сўроқ қилинган барча журналистлар маълумотларни ошкор этмаслик тўғрисида шартнома имзолаган.\nАввалроқ ҳам Kaktus.media таҳририяти сўроқ қилиш учун прокуратурага чақиртирилган эди.\n27 январь куни Kaktus.media сайти Тожикистондаги “ASIA-Plus” нашрининг чегарадаги вазият ҳақида манбага таянган ҳолда берилган хабарини кўчириб чоп этди. Ижтимоий тармоқ фойдаланувчилари бу хабарни танқид қила бошладилар, баъзи нашрлар «маълумотлар Тожикистон манфаатларини ҳимоя қилмоқда» деб айблади. 28 январь куни Кактус.медиа таҳририяти олдида пикет бўлиб ўтди.\nТаҳририятнинг тушунтиришича, “ASIA-Plus”нинг тожик нашри қайта нашр этилиши Тожикистон расмийлари воқеаларнинг қандай версиясини оддий фуқароларга тақдим этишини кўрсатиш учун қилинган.\n1 февраль куни Бош прокуратура Қирғизистон Республикаси Жиноят кодексининг 407-моддаси («Уруш тарғиботи») билан жиноят иши қўзғатилганини маълум қилди. Назорат органининг таъкидлашича, веб-сайтда эълон қилинган мақолада «Қирғизистон Республикаси ҳарбий хизматчилари биринчи бўлиб отишма бошлагани ва бу билан Тожикистон Республикасини провокация қилгани ҳақида ишончсиз маълумотлар келтирилган».


Бош штаб Россия ҳарбий-коинот кучларининг Сурияда бир ой давомидаги ишлари бўйича баёнот берди\n00:05 / 31.10.2015\nРоссия авиагуруҳи Сурияда бир ой давомида террорчиларга қарашли 1623та объектни йўқ қилди, деб хабар берди ТАСС ахборот агентлиги. Гуруҳ таркибига кирувчи самолётлар 1391та парвозни амалга оширган. Йўқ қилинган нишонлар орасида жангариларнинг 786та дала лагери ва базалари, 371та таянч пункти ва мустаҳкамланган узели, 949та бошқарув пунктлари ва алоқа узеллари бор.\nАвиагуруҳнинг жанговар фаолиятига Россия қуролли кучлари бош штаби бош тезкор бошқармаси бошлиғи Андрей Картаполов қисқача якун ясади. У жангарилар ҳали ҳам бир қатор туманларда позицияларни ушлаб турганини таъкидлаб ўтди. Бу ерларда бир неча йиллар давомида жангарилар томонидан ер ости йўллари ва пана жойлар тармоғи яратилган.\nКартаполовнинг айтишича, радикал ташкилотнинг кўплаб жангарилари “ўртамиёна муҳолифат” гуруҳларига қўшилиб олишга уринмоқда. “Жибҳад ан-Нусра” террорчилик гуруҳига кирган бир қатор бандтузилмалар раҳбарияти хориждан сиёсий қўллаб-қувватлаш ва молиявий ёрдам олиш мақсадида аввалги барча рамзлардан воз кечиб, Ғарб томонидан “ўртамиёна муҳолифатга” киритиладиган “Ҳаракат Аҳрор аш-шом” байроқлари остига ўтишга қарор қилди”, деб таъкидлаб ўтди Картаполов.\nКартаполовнинг маълум қилишича, Хама вилоятидаги ИШИД ва “Жибҳад ан-Нусра” жангарилари биргаликда ҳаракат қилиш учун қўшилган. Бунга Сурия армиясининг жангарилар позицияларига ҳужумга ўтиши сабаб бўлган.


Тошкентда хлор контейнери ёрилиши оқибатида 1 киши ҳалок бўлди, 18 киши заҳарланди\n15:14 / 14.07.2018 17743\n2018 йил 14 июль куни соат 02:30ларда Бектемир тумани «Олтин топган» МФЙ саноат ҳудудида жойлашган «БЛУ МАРМАР» корхонаси ҳудудида хлор билан ишлаш жараёнида хлор моддаси контейнерида ёрилиш содир бўлган. Бу ҳақда Фавқулодда вазиятлар вазирлиги махсус хабарнома эълон қилди.\nХлорли контейнер ёрилиши оқибатида 1 нафар фуқаро воқеа жойида вафот этган, 18 нафар ишчи хлор моддасидан заҳарланиш ташхиси билан Республика шошилинч тиббий ёрдам илмий маркази Тошкент вилояти филиалига жойлаштирилди. Соат 5:15 да ФВВ қутқарувчилари томонидан хавф бартараф этилди.\nРеспублика шошилинч тиббий ёрдам илмий маркази Тошкент вилояти филиалига ётқизилган 13 нафар ёлланма ишчилар соғлиги тўлиқ тикланганлиги сабабли 2018 йил 14 июль куни соат 10:30да уйларига рухсат берилган.\nЖиззахда саккиз киши тузламадан заҳарланди\nҲиндистонда спиртли ичимликдан заҳарланишдан 97 киши ҳалок бўлди\nҲиндистонда овқатдан заҳарланишдан 7 киши ҳалок бўлди


Лукашенко Россия Беларуснинг ички ишларига аралашаётганини айтди\nАлександр Лукашенконинг сўзларига кўра, ҳозирда интернетда Беларусь ҳукуматини ёмонотлиқ қилиш учун "даҳшатли фейклар" тарқатилмоқда.\nБеларусь президенти Александр Лукашенко Россия ва Польша мамлакатнинг ички ишларига аралашаётганини айтди.\n"Ҳукумат мухолифлари бизни ўзлари каби ғирромликка итармоқдами? Улар ортида қўғирчоқбозлар тургани маълум. Улар Польшада ҳам. Россияда ҳам бор. Биз яқин вақт ичида президент Путин билан бу ҳақда гаплашамиз, аммо вазият жуда мураккаб. Энг замонавий сохта технологиялар қўлланилмоқда, ташқаридан сайловларимизга, ички ишларимизга аралашишмоқда", - деди Лукашенко.\nЛукашенконинг сўзларига кўра, ҳозирда интернетда Беларусь ҳукуматини ёмонотлиқ қилиш учун "даҳшатли фейклар" тарқатилмоқда. У ана шундай фейкларга мисол сифатида унинг ўғли Виктор Лукашенконинг Швейцариядаги ҳисоб рақамида 840 млн доллардан ортиқ пул борлиги ҳақида тарқалган маълумотни келтирди.\n"Дипломатик каналлар орқали Швейцарияга хат жўнатинг: бу пулларни ким олишни истаса, дарҳол олсин", - деди Беларусь президенти.\nУ маълумотлар сохталаштирилаётгани, банк ҳужжатларига тушунмайдиганлар эса бундай хабарларга ишонишига эътибор қаратди.\n"Бундай фейклар доим бўлади. Айтганча, бу маълумотлар Россиядаги "Бабичев", "Незигарь" тузилмалари томонидан ташланмоқда. Маълумотлар Россиядан кирмоқда. Кейин эса узр сўраб, олиб ташлашади. Аммо одамларнинг миясига жойлаб бўлишади", - деди Беларусь раҳбари.


Қуръон ходимаси эди\nКеча 24 рабиъул охир, 13 февраль куни яқин ўтмишда юртимизда ўтган энг буюк Қуръон дарғаларидан бири Муҳаммад Мубин қори дада раҳматуллоҳи алайҳнинг тўнғич қизлари Шаҳзодахон ҳожи она оламдан ўтдилар. Бу айрилиқ ўша мусаффо булоқдан сув ичган ўлкамиз аҳли Қуръонлари учун, хусусан, Андижон аҳли учун оғир мусибат бўлди, чунки улар бир азиз устоззодаларидан, энг улуғ дуогўйларидан айрилдилар. Ҳожи онадек Қуръон боғида дунёга келиб, униб-ўсиб, тарбия топган ва бир умр Қуръон хизматида умргузаронлик қилган фозила оналаримиз ҳамиша ва ҳамма учун ўрнак бўлишга лойиқ ва ҳақли эканлари мулоҳазаси ушбу сатрларни қоралашга ундади. Шу эътибордан айрим маълумотларни сиз азизлар билан баҳам кўришга ижозат бергайсиз.\nШаҳзодахон ҳожи она Муҳаммад Мубин қори дада раҳматуллоҳи алайҳнинг ҳаёт кечирган тўнғич фарзандидир. У 1938 йили ушбу илм-маърифатли, яъни Қуръон ва илм хонадонида дунёга келди. Ота-онасида савод чиқариб, Қуръон ва бошқа диний билимлардан таълим олди. Ёшилигидан ақлу заковати, ташкилотчилиги, еткачилик қобилияти билан ажралиб турарди. Вояга етганида Муҳаммад Мубин қори дада севимли қизи Шаҳзодахонни суюкли шогирдларидан бири Зиёуддин қорига турмушга берди. Шундай қилиб, янги бир қуръоний, гўзал оилага асос солинди.\nОила раҳбари ҳалол меҳнат билан рўзғор тебаратар эди. Вақт топиб, катта қайин отаси Аминжон Махдум домла раҳматуллоҳи алайҳда илм таҳсилини ҳам давом эттирарди. Уй бекаси бўлган муҳтарама Шаҳзодахон ҳам уй юмушларини бажариш билан бирга, ўз отаси бўлмиш устозидан олган кунлик зикр ва тиловатларни канда қилмай бажариб борар эди. Аллоҳ бу бахтиёр оилага қатор еттита фарзанд – икки қиз, беш ўғил ато қилди. Қуръон ошиғи ва ходими бўлган ота-она барча фарзандларни илму маърифатли, ахлоқу одобли қилиб тарбиялашда барчага ўрнак бўлгудек гўзал намуна кўрсатдилар. Беш ўғилни Қуръон қориси, Қуръон ҳофизи қилиб етиштирдилар. Эътироф этиш лозимки, бу буюк хизмат ортида захматкаш онанинг меҳнати беқиёс бўлди. Фарзандларни оқ ювиб, оқ тараб, едириб-ичириш билан бирга, уларга илк устозлик вазифасини ҳам ўзи бажарди. Ҳарф танитиб, дастлабки таълимни бериб, уларни Қуръон дастурхони атрофига тизиб борди. Бу янги меҳмонларнинг ҳаммалари ҳам кейинчалик ушбу қутлуғ зиёфатнинг мезбонларига айландилар. Уларни шу ҳолатга етгунларича бўлган барча меҳнатни шу муштипар она ўз зиммасига олган эди.\nҲожи онанинг меҳнатлари зое кетмади. Ўзи билан бирга, турмуш ўртоғига ҳам бир эмас, бир нечта қўшалоқ тожлар ҳозирлади. Қуръон таълими гўшасида туғилиб, униб-ўсганидан бутун умр ўз хонадонида ҳам шу муҳитни сақлашга интилди ва ўзи ўзлаштирган ўша мусаффо ҳавони ўз оиласидан ортиб, юрт-элга ҳам улаша олди. Хонадонга умид билан қадам қўйиб, у ерда ихлос билан, астойдил чуқур нафас олган киши борки, интилишига яраша қуръоний баҳралар топар эди.\nБу улуғ хонадон катталарининг кўрсатган хизматларидан бири – кишиларга соғлом эътиқод, гўзал ахлоқ, аждодлардан мерос бўлиб келган юксак таълимотларни софлигича етказиш, фарзанду шогирдларни шу руҳда тарбиялаш бўлди. Турли ғала-ғовур дамларда ҳам ушбу барқарорлик қатъийлик билан таъминлаб турилди.\nҲожи она ҳилму ҳаёда, ахлоқу одобда бугунги куннинг ҳар қандай аёли учун ўрнак бўларли даражада юксак эди. Исломий аёлларга хос бўлган аёллик латофати, исломий нафосат, исломий маҳобат бутун вужудидан барқ уриб турарди. Ҳар бир ҳолатида буюк момоларимизнинг сиймолари ёрқин акс этарди. Ҳаё ва иффатини кўз қорачиғидай асрар, ҳатто ўз ўғиллари олдида ҳам рўмолини ташламас, қишин-ёзин эгнидан ҳаммаёғи ёпиқ, узун, кенг кўйлаги ва нимчаси тушмас эди. Хуллас, у кишини ҳақиқий муслима аёлнинг, чин ўзбек аёлининг энг гўзал намунаси десак, муболаға бўлмайди.\nМарҳума Қуръон боғида униб-ўсган, шу боғнинг зилол булоғидан сув ичган бир азим чинор эди. Шунинг учун у бутун умр Қуръони Каримга толмай хизмат қилди. Фарзандларидан кейин абира-набиралари, жиянлари ва бошқа ўнлаб инсонлар қалбига ҳам Қуръон нурини улашди. Бу хизматдан у на зерикар, на чарчоқ туяр эди. У ҳақиқий Қуръон ходималаридан эди. Унинг бу ҳиммати ўз самарисини берди ҳам. Ушбу уруғда ўғил туғилса, «яна битта қори туғилди», дейиладиган бўлди ва бу пок ният ҳамиша рўёбга чиқиб келмоқда.\nҲожи она ўсган хонадон нафақат Қуръон борасида, балки илм ва тақвода ҳам етакчиликни қўлга олган эди. Бу улуғворлик Ҳожи онада яққол бўй кўрсатиб турарди. У ҳамиша Аллоҳнинг ёди билан яшарди. Аллоҳнинг зикридан кўзи ёшли, тили нам, қадди хам эди. Тилидан зикр, қўлидан тасбеҳ тушмасди. Зикр ҳаловатини топган эди. «Одамларга ҳайронсан, бекорчи гапларни гаприб умрларини зое қилишади. Шу узди-юлди гаплар ўрнига қанча тасбеҳ, қанча таҳлил айтиш мумкин», дер эди ва ўзи шу сўзига садоқат билан амал қиларди. У киши билан ҳамсуҳбат бўлган ҳар қандай қалби уйғоқ одам унинг Аллоҳга бўлган яқийни, иймону ихлосини чин юракдан ҳавас қилар эди.\nҲожи она қанча бемор бўлмасин, қанчалар қувватсиз бўлмасин, намозу зикрларини, вирду дуоларини тарк этмади. Дуоларида фарзанду набиралар, ёру қадрдонлар, Ватан, халқ ҳаққига Аллоҳдан яхшиликларни сўрарди. У чин маънода юрту элнинг дуогўйи эди.\nҲожи она охирги йилларда бироз ҳасталаниб қолган бўлса-да, ибодатларини ўзи адо этар, зикру дуода мустақим эди. Вафотидан икки-уч кун олдин шифоханага ётқазилди. Муолажаларга қарамай, бирдан бехуш бўлиб қолди. Бир муддатдан кейин ўзига келди-ю, калима келитириб, иймонига бошқаларни гувоҳ қилиб, яна хушидан кетди ва шу зайл охират сари сафар қилди. Унинг жанозасини кенжа ўғли Омонуллоҳ қори ўқиди.\nАллоҳ марҳума Ҳожи онамизни Ўз раҳматига олиб, қилган яхши амалларини, Қуръонга қилган хизматларини ўзларига ҳамроҳ қилсин! Улардек аёлларимиз яна кўплаб чиқиб, юрт- элимизга шараф бўлишини насиб айласин!


Франция суди Uber компаниясига 800 минг евро жарима белгилади\n23:06 / 09.06.2016\nТакси онлайн буюртмаси бўйича хизматларни тақдим этувчи Uber компанияси Францияда 800 минг евро миқдорида жамримага тортилди. Бу ҳақда Париж суди маълумотлари асосида AFP агентлиги хабар бермоқда.\nШу билан бирга, бир вақтнинг ўзида компаниянинг Франциядаги бошқармаси бошлиғи Тибо Самфаль ва компаниянинг Ғарбий Европадаги бўлинмаси бошлиғи Пьер-Димитрий Гор-Котилар ҳам жаримага тортилишган. Уларнинг ҳар бирига 20 минг евро ва биргаликда 30 минг евро миқдорида жарима белгиланган. Суд лицензиясиз ҳолатда йўловчи ташиш билан шуғулланган номаълум UberPop дастурини ҳам аниқлаган.\nUber йил бошида Францияда 1,2 млн евро миқдорида жаримага тортилган эди. Ўшанда Франциядаги такси ташкилотлари Америка компаниясини нархларни пасайтиришда ва носоғлом рақобатни келтириб чиқаришда айблаб, уларга қарши даъво киритган эди.


Нилуфар Усмонованинг янги видеоклипи Vevo телеканали орқали намойиш қилинди\n18:53 / 02.06.2015\nНилуфар Усмонованинг “Дунё” қўшиғига ишланган видеоклип тақдимоти бўлиб ўтди. Хонанданинг мухлислари уни 31 майдан бошлаб Vevo мусиқий интернет-ресурс орқали томоша қилиши мумкин.\n“Ҳамма қўшиқни мен билан бирга куйласин, мен билан бирга яшасин ва эрталаб янгиланиб, ҳаётга чанқоқ бўлиб уйғонсин ва бахтга эришсин. “Дунё” бу ҳамма ҳис қиладиган, аммо овоз чиқариб айтмайдиган ҳисдир”, – дейди хонанда ўзининг янги қўшиғи ҳақида.\nVevo Universal, Sony, Phil, Abu Dhabi, E1 овоз ёзиш студияларининг қўшма лойиҳасидир. vevo.com ресурсидан фақатгина бир нечта хорижий давлатларда фойдаланиш мумкин, аммо унда МДҲ артистларининг профиллари ҳам бор. Нилуфар Усмонова Ўзбекистон эстрадасининг бу видеоканалда ўз шахсий саҳифасига эга биринчи намояндаларидан бири бўлди.\n“Ҳеч ким эшитмас ҳасратлардан чарчадим... Ортимдан гап-сўз, ғийбатлардан чарчадим... Ҳақиқати кўп туҳматлардан чарчадим... Натижаси йўқ меҳнатлардан чарчадим...” Бу қўшиқдан иқтибос. Тўғри, қалб ноласини ҳеч ким эшитмайди. Шахсий қалб қийноқлари яқинлардан ҳам яширилади, яқинлар уларни эшитмайди. Биз кўп нарсани ичимизда сақлаймиз. Бу бизнинг шахсий курашимиздир. Ҳаётда сабр-тоқат ва ишонч қандай ўрин тутишини тушуниш зарур. Қўшиқнинг “эшиги очиқ зиндонлардан” деган сўзлар бор. Эшиклари очиқ қамоқ. Мен ўзим ҳақимда, қўшиқчи, аёл, рафиқа, она, дўст сифатида куйладим. Бу қўшиқни тинглаган одамлар тушкунликда қолишини истамас эдим. Мен шунчаки ҳаётда оғир кунлар бўлишини ва сабр-тоқат кераклигини айтмоқчи бўлдим. Қора тунлар ёруғ кунлар билан алмашади. Яхшилаб йиғласа, инсон енгил тортади”, – дейди хонанда ўзининг янги қўшиғи ҳақида.\nКлипнинг премьерасидан олдин 17-29 май кунлари Instagram’да (http://instagram.com/nilufarusmonova) танлов ўтказилди. Унда 1 000 киши иштирок этди. Танлов якунларига кўра 31 май куни Italiano Vero ресторанида тантанали тақдирлаш маросими ўтказилди. Нилуфар Усмонованинг махсус совғалари танловнинг 20 иштирокчисига берилди. Турли вилоятлардан ташриф буюрган иштирокчилардан ташқари, ғолиблардан бири Малайзиядан учиб келгани айтилмоқда.\nТадбир иштирокчиларидан бири кўпдан буён хонанда билан учрашмоқчи бўлиб юрганини айтиб, кўзига ёш олди.


Каримов от пойгасига бормади\nПрезидент Ислом Каримов от пойгасида президент Дмитрий Медведевни қўлламовчи эмас.\nЎзбекистон президенти Ислом Каримов Дмитрий Медведевнинг Москва марказий отчопарида 18 июл куни уюштириладиган от пойгасини томоша қилиш таклифини рад қилди.\nПойга баҳонасида ўтказилиши режалаштирилган МДҲга аъзо давлатлар раҳбарларининг норасмий саммитига Озарбайжон, Арманистон, Қозоғистон, Молдавия ва Тожикистон президентлари ташриф буюрдилар.\nҚирғизистон президенти Қурмонбек Бакиев 23 июлда ўтадиган президентлик сайловлари муносабати билан от пойгасига бора олмаслигини билдирган. Шунингдек, Украина президенти Виктор Юшченко, белорус президенти Александр Лукашенко ҳам Москвага бора олмасликларини билдирганлар.\nЎтган йилги норасмий учрашувга бормаган президент Каримов бу йилги учрашувга ҳам келмади.\n“Ведомости” газетасининг ёзишича, отларга ҳаммадан кўра кўпроқ меҳр қўйган туркман раҳбари Бердимуҳаммедов ҳам Москвага бормайди.\nЎтган йил август ойида Москва билан қуролли можарода бўлган Грузия умуман МДҲдан чиқиб кетмоқчи.\nХуллас, ҳозирча Медведев билан бир қаторда ўтириб, чавандозларга "ҳа, баракалла" деб далда бериб турувчилар орасида Арманистон, Озарбайжон, Қозоғистон, Тожикистон ва Молдавия президентларинигина кўриш мумкин.\nЎтган ҳафта Москвада ўтказилган давра суҳбати чоғида Россия Давлат Думасининг МДҲ масалалари бўйича мутасаддиси Константин Затулин МДҲ ичида кечаётган бугунги жараёнларни Грузия можароси ва жаҳон молиявий бўҳрони билан боғлади.\n- Менимча¸ Россия МДҲга қизиқишини йўқотмаса, бу ташкилот сақланиб қолаверади. Жаҳон молиявий бўҳрони МДҲ ичидаги заиф давлатларни кучлироқ бўлганлардан ёрдам сўрашга мажбур қилмоқда.\nЛекин бир вақтнинг ўзида бошқа бир тенденцияни ҳам кузатмоқдамиз. Кавказдаги август воқеаларидан сўнг айрим МДҲ давлатлари Москвадан узоқлашиш ва Ғарб билан яқинлашиш мавриди етгани ҳақида ўйлай бошлади. Бу, айниқса, Беларус ва Ўзбекистонга тааллуқлидир.\nАндижон воқеаларидан сўнг Россия қаноти остида халқаро босимлардан қутулган Ўзбекистоннинг яна Ғарб томон талпиниш тендецияси кузатилмоқда. Каримовда "Кавказ воқеалари учун Россия албатта жазоланади" деган тушунча пайдо бўлди. Ва бу вазиятдан у Ғарб билан муносабатларни тиклаш учун фойдаланиб қолди¸ деди Россия Давлат Думасининг депутати.\nМДҲ масалаларини ёритувчи москвалик сиёсий шарҳловчи Санобар Шерматованинг фикрича, Кремл Ўзбекистонга нисбатан кейинги сиёсатини ҳозирча тўлиқ белгилаб олган эмас. Аммо Марказий Осиё йўналишида фаоллашган Россия сиёсатчиларининг яқин кунлар ичида қабул қиладиган қарорлари Тошкентга билвосита жиддий таъсир кўрсатади.\nРоссия Қирғизистоннинг Ўзбекистон билан чегарадош ҳудудида янги ҳарбий базани жойлаштиришга ва Тожикистондаги “Айний” аэродромидан фойдаланишга ҳаракат қилмоқда. Айни пайтда Тожикистон ва Қирғизистондаги гидроэнергетик иншоотларнинг келажаги Россиянинг ҳам молиявий, ҳам сиёсий таянчига қараб қолган.\n- Биринчи ҳолатда, Россия базалар масаласини ҳал этиб, Ўзбекистонга сув-энергетика масаласида ён бериши мумкин. Бу ҳолда Ўзбекистон ўзини ютқазган, деб ҳис қилмайди ва базаларга кўнади.\nИккинчи ҳолатда эса Россия ҳам базаларни жойлаштириши¸ ҳам сув энергетика масаласида Ўзбекистон талабларига қулоқ солмаслиги мумкин. Шунда Ўзбекистон аутсайдер сифатида мутлақо четда қолиб кетади¸ дейди Санобар Шерматова.\n31 июл – 1 август кунлари ўтказилиши режалаштирилган КХШТ га аъзо давлат раҳбарларининг Бишкекдаги норасмий учрашувлари давомида Кремлнинг Тошкентга нисбатан янги сиёсати ойдинлашиб қолиши мумкин.\nКузатувчилар фикрича, президент Каримов Бишкек саммитига ҳам боришни ўзига эп кўрмаса, ўзининг Тошкентдан туриб Москва қарорларига таъсир ўтказиш имкониятларини чеклайди.


Газета Норма маслахатчи / 2014 год / № 35 / Бизнинг маслаҳатлар\n«Ижтимоий фикр» жамоатчилик фикрини ўрганиш маркази «Ўзбекистон: мустақилликнинг 23 йили» мавзусида ижтимоий сўров ўтказди.\nУнда барча ижтимоий гуруҳ вакиллари, жумладан, ёшлар, пенсионерлар, турли миллат ва элат вакиллари, шаҳар ва қишлоқ аҳолиси иштирок этди.\nЖамоатчилик фикрини ўрганиш давомида қуйидагилар аниқланди: фуқароларнинг 87,4 фоизи мамлакатимизда долзарб муаммоларни ҳал этиш учун зарур ижтимоий, иқтисодий ва ҳуқуқий шароит яратилганини таъкидлаган. 86 фоиздан зиёди ўзи ва оиласининг ижтимоий мақоми юксалганини қайд этган бўлса, 70 фоиздан ортиғи ўз маълумоти даражасини оширган, ўз бизнесини ташкил этган ё фермер бўлган.\nСўровда жамият ҳаётининг барча соҳаларида фуқароларнинг мамлакатимиз қўлга киритаётган ютуқлардан қониқиш ҳосил қилаётгани кузатилди. Тадқиқот доирасида қатнашчиларнинг 96,4 фоизи иқтисодиётимиз юқори ўсиш суръатлари ривожланиб бораётгани, 94,7 фоизи фуқаролар, аввало, пенсионерлар, болалар, хотин-қизлар ва ногиронлар юқори даражада ижтимоий ҳимояга олингани, 95,9 фоизи инсоннинг шахсий хавфсизлигини таъминлаш даражаси ўсгани, 95,4 фоизи кичик бизнес ва хусусий тадбиркорликни янада ривожлантириш учун зарур шароитлар яратилгани, 91,1 фоизи таълим ва тиббий хизматлардан фойдаланиш самарадорлиги ошгани, 96,9 фоизи аҳолига сифатли транспорт хизмати кўрсатилаётгани, 93,6 фоизи инсон ҳуқуқ ва эркинликлари таъминланаётгани ҳамда ҳимоя қилинаётгани, 92,3 фоизи атроф-муҳит, жумладан, ер, ичимлик сув, ҳаво мусаффолигини ҳимоя қилиш борасида юқори натижаларга эришилаётганини таъкидлади.\nСўров натижалари асосий устувор соҳалар сифатида белгиланган таълим-тарбия соҳасини ривожлантириш борасидаги ишлар иқтисодиётни янгилаш, демократик ислоҳотларни амалга ошириш ва мамлакатимизни модернизация қилиш учун мустаҳкам асос бўлиб хизмат қилаётганидан далолат беради.\nСўровда иштирок этганларнинг аксарияти истиқлол йилларида жамиятимизда хотин-қизларга нисбатан ҳурмат ва уларнинг оила, жамият, мамлакат олдидаги шахсий жавобгарлиги ошгани, фуқароларнинг ижтимоий фаоллиги юксалиб бораётганини таъкидлади. Атроф-табиий муҳитни асраб-авайлашга алоҳида эътибор қаратилаётганини қайд этди.\nСўров натижаларига кўра, ижтимоий-сиёсий ва иқтисодий соҳалардаги ижобий ўзгаришлар билан бир қаторда фуқаролар онги, тафаккури ва ахлоқида ҳам ижобий ўзгаришлар кузатилаётгани аён бўлди. Тадқиқот истиқлол йилларида жамиятимизда шахснинг маънавий хислатлари мамлакатимиз эришаётган улкан ютуқлар ҳамда унинг салоҳияти юксалиб бораётгани, жаҳон ҳамжамияти Ўзбекистонни тан олгани билан ҳамоҳанг равишда юксалиб бораётганини кўрсатди. Жамоатчилик онгида янги авлодни ижтимоий фаоллаштириш жараёнини ифода этадиган янги хусусиятлар пайдо бўлмоқда. Фуқароларимизнинг дунёқараши ва тафаккури ўзгариб, сиёсий, ҳуқуқий маданияти ва фаоллиги юксалиб бораётгани ушбу ютуқларнинг муҳим омилидир.\nИштирокчиларнинг 90 фоиздан зиёди мамлакатимизда ҳукм сураётган тинчлик ва барқарорликни мустақиллик йилларида қўлга киритилган энг муҳим ютуқ деб билади.\nМухтасар айтганда, фуқароларимизнинг фикрича, истиқлол йилларида мамлакатимиз юзага келаётган қийинчиликлар, сиёсий ва ижтимоий-иқтисодий хавф-хатарларни муваффақият билан енгиб, сиёсий модернизация ва иқтисодий тараққиёт йўлидан дадил бормоқда. Ўзбекистон аҳолиси Президентимиз Ислом Каримов раҳнамолигида амалга оширилаётган кенг кўламли ислоҳотларни ҳар томонлама маъқуллайди, улар ҳаётга изчил татбиқ этилаётганини юқори баҳолайди. Юртимизда тинчлик-барқарорликни сақлаш мамлакатимиз олдида турган вазифаларни ҳал этиш ва мустақиллигимизни янада мустаҳкамлашга хизмат қилишига ишонади.\n«Ижтимоий фикр» маркази материаллари асосида тайёрланди.


Ўзбекистон пластик карточкалар муаммосини тан олди\nПластик карточка кўп, лекин уни ишлатиш имкони ўта чекланганини энди расмийлар ҳам тан олмоқда.\nЖорий йилда Тошкент шаҳридаги 12 та деҳқон бозорида юздан зиёд терминаллар ўрнатилиб, бозорларнинг барчасида пластик карточка билан савдо қилувчи “Элга хизмат” шўъба корхоналари ташкил қилинди. Бироқ мутасаддилар пластик карточкалар билан боғлиқ муаммолар ҳануз ҳал бўлмаганини тан олмоқда.\nЖорий йилнинг март ойидан бошлаб Тошкент шаҳри бозорларининг барчасида фақат пластик карточкага савдо қилувчи “Элга хизмат” шўъба корхонаси ўз фаолиятини бошлади.\nТошкентдаги “Олой” бозори маъмуриятининг шахси ошкор қилинмаслиги шарти билан гапирган ходимларидан бирига кўра, бозордаги “Элга хизмат” савдо шоҳобчалари 7 та терминал орқали харидорларга хизмат кўрсатаяпти.\n- Ҳозир, Тошкентдаги ҳар битта бозорда "Элга хизмат" корхоналари очилган. Улар фақат терминал билан ишлашади. "Элга хизмат" бу давлатнинг ярмаркасидек бир корхона. Олдин ларëклар бўлардию, шунга ўхшаган нарса бўлаяптида. Бозор ичидаги нархдан уларда арзонроқ. Тем более терминаллар ишлатилаяптида,- деди "Олой" бозори маъмурияти ходими.\n“Элга хизмат” корхонаси электрон тўлов терминаллари орқали хизмат кўрсатиш соҳасини ривожлантириш ва пластик карточкалар билан боғлиқ муаммоларни ҳал қилиш мақсадида ташкил қилингани айтилмоқда.\nЛекин мутасаддилар пластик карточкалар билан боғлиқ муаммолар сақланиб қолаётганини инкор этмаяптилар.\nМасалан, 7 июн куни “Ўзбекистон” телеканалида эфирга узатилган “Нигоҳ: Ўроқда йўқ, машоқда йўқ” кўрсатувида мамлакатда пластик карточкалар билан боғлиқ муаммолар ҳақида гап борди.\nБу кўрсатувни давлат телевидениеси тайёрлагани инобатга олинса, Ўзбекистон расмийлари пластик карточкалар билан боғлиқ муаммони тан олмоқда, дейиш мумкин.\nСолиқ соҳаси мутахасислари билан ҳамкорликда тайёрланган ушбу кўрсатувда қайд қилинишича, мамлакатдаги деҳқон бозорларида пластик карточкаларга савдо қилиш имкони чекланган, савдо шоҳобчаларида ўрнатилган терминаллар ҳам кўнгилдагидай ишламайди, пластик карточкаларга савдо қилиш қиммат, яъни маҳсулотлар нархларида катта тафовут мавжуд.\nБироқ давлат телевидениеси намойиш қилган кўрсатувда пластик карточкадаги пулни маълум фоиз миқдоридаги ҳақ эвазига нақдга айлантириш билан шуғулланувчи “текинтамоқ” гуруҳлар борлиги танқид қилинди, лекин давлат томонидан ўрнатилган банкоматлардан нақд пул ечиб олиш имконсизлиги ҳақида лом-мим дейилмади.\nХусусан, кўрсатувда иштирок этган солиқ ходими: "Ўтказилган назорат тадбирлари жараëнида аниқланган ҳар бир қонун бузилиши ҳолатлари қатъий прокурор назорати ҳужжатларини қўллаш орқали бартараф этилиши таъминланмоқда. Шу кунга қадар олтита ҳолатда 40 миллион сўмдан ортиқ пул маблағлари пластик карточкалардан 15 фоиз эвазига ноқонуний равишда нақдлаштириб олинганлиги аниқланиб, ушбу жиддий қонун бузилиши ҳолатлари юзасидан жиноят ишлари қўзғатилган ва айбдор шахсларга нисбатан жазо муқаррарлиги таъминланган", дея таъкидлайди.\nМаълумотларга кўра, мамлакатдаги савдо дўконлари, умумий овқатланиш шоҳобчаларининг тахминан 40 фоизида терминал йўқ.\nТошкентдаги “Чорсу” бозори маъмуриятининг исми сир қолишини истаган ходими Озодлик билан суҳбатда пластик карточкалар жорий қилина бошлаганига бир неча йил бўлганига қарамасдан, тадбиркорлар талабига яраша терминаллар ўрнатилганича йўқ, дейди.\n- Терминаллар бор, ҳа. Лекин ҳамма дўконларда эмас. 100 фоиз бор, деб бўлмайди. Етмаяпти терминаллар. Банк бериши керак. Банкларда ўзи йўқ. Бор бўлса, йўқ демаяпти тадбиркорлар. Ариза ҳам ташлаб келишган банкка. Бўлиши билан берамиз, дейишади. Бошлашди беришни, аммо ҳали ҳаммада эмас,- дейди "Чорсу" бозори маъмурияти ходими.\nАйни пайтда Ўзбекистон Марказий банкига кўра, муомалага чиқарилган пластик карточкалар сони қарайб 8 миллионга етиб қолган, савдо ҳамда хизмат кўрсатиш шоҳобчаларига ўрнатилган банкомат ва терминаллар сони эса 86,1 мингга етган.\nЎтган йили пластик карточкалар орқали амалга оширилган тўловлар ҳажми 5 триллион 700 миллион сўмни ташкил этиб, бу 2009 йилга нисбатан 2,5 баробарга кўп экани айтилмоқда.


Фигурали учиш - спорт тури. Унинг асосида конкида югурувчи спортчининг муз устида ҳаракат йўналишини ўзгартириши, айланишлар ва сакрашлар билан боғлиқ махсус харакатлари ётади. Аёллар ва эркакларнинг якка ҳолда, жуфт ҳолда учиши ва спорт рақслари бўйича мусобақаларни ўз ичига олади. Якка ҳолда учиш мактаб деб номланган 3 та мажбурий расмфигура, 7 мажбурий элементдан иборат қисқа эркин дастур (бажариш вақти 2 мин.гача) ва шахсий эркин дастурини (аёллар учун 4 мин., эркаклар учун 5 мин) бажаришни ташкил этади. Жуфт ҳолда учиш киска дастур (6 мажбурий элемент — қадамлар комбинацияси, кўтариш; алоҳида ва биргаликда айланишлар, сакрашлар; 3 мин.гача давом этади) ва эркин дастур (5 мин)дан иборат. Спорт рақслари дастурида 3 мажбурий,\nоригинал ва эркин рақслар бўлади. Фигурачиларнинг маҳорати 6 балли тизим билан баҳоланади. Фигурали учиш спорт тури сифатида 19-асрнинг 60-йилларида пайдо бўлди. Европа чемпионатлари — 1891 йилдан якка ҳолда учишда (аёллар — 1930 йилдан), 1930 йилдан жуфт ҳолда учишда; жаҳон чемпионатлари — 1896 йилдан якка хрлда учишда (аёллар — 1906 йилдан), 1908 йилдан жуфт ҳолда учишда ўтказилади. Спорт рақслари бўйича жаҳон биринчилиги 1952 йилдан ўтказилади. Фигурали учиш 1924 йилдан қишки олимпиада ўйинлари дастурига киритилди (спорт рақслари — 1976 йилдан; 1908 ва 1920 йилларда мусобақалар Олимпиада ўйинлари дастурида ўтказилган).\nЎзбекистонда 1972 йил Фигурали учиш мактаби (Тошкентда) ташкил қилинди. Унда 200 га яқин спортчи шуғулланди. Фигурали учиш бўйича олимпия ўринбосарларини тайёрлайдиган республика махсус болаларўсмирлар спорт мактабининг тарбияланувчилари Марина Никитюк ва Рашид Кодиркайевлар жуфт бўлиб учишда ўсмирлар ўртасида жаҳон чемпионатининг кумуш медалига сазовор бўлди (1980). Тошкентлик Алина Спиргиаду ва Юрий Разгуляйев спорт рақслари бўиича ўсмирлар ўртасида жаҳон чемпиони (1991), кейин катталар ўртасида бир неча бор Осиё чемпионати ва йирик халқаро турнирларнинг ғолиби бўлдилар.\nШунингдек, якка ҳолда учишда Осиё ўйинлари, 4 қита (Осиё, Африка, Австралия ва Америка) чемпиони, Гран при мусобакаларининг финалчиси Татяна Малинина ва Роман Скорняков, жуфт ҳолда учишда Наталя Пономарева билан Евгений Свиридов Ўзбекистоннинг машҳур фигурали учувчилари ҳисобланади.\nМузда нафис учиш бўйича кишки Осиё ўйинларининг олтин ва кумуш медаллари совриндори...\nИбрагимов Муҳаммад Абдулмўминович\nэркин кураш бўйича курашчиси, Афинада бўлиб ўтган Олимпия ўйинлари кумуш медали соҳиби (2004)...\nЎзбекистон қишки спорт турлари ассоциацияси\nПрезидент: Ашрафхонов Баҳром Баҳодирович\nБош котиб: Тухтаев Али Халимович\nВице-президент: Султонов Шавкат Фозилович\nТашкил топган йили: 2010 йил\nМанзил: 100129, Тошкент шаҳри, Навоий кўчаси, 30-уй\nТелефон: +99871 244-00-16\nФакс : +99871 244-00-16


Муҳаммад Хайруллаев. Миртемир домлани қўмсаб — www.ziyouz.uz\nБош саҳифа Илм ва фанАдабиётМуҳаммад Хайруллаев. Миртемир домлани қўмсаб\nЧоп этилган 12.05.2015 МуаллифZiyouz.uz\nМиртемир акани ўзларига устоз деб билган катта-кичик ёшдаги шогирдлари нафақат Тошкентда, бутун республикамизда анчагина бор. Шунинг учун ҳам отахон шоирни кўпчилик “домла” деб атарди. Миртемир ака китобхонлар билан учрашиш учун, таклифларга биноан, вилоятларга кўп ҳолларда бир гуруҳ шогирдлари билан бирга сафарга чиқар, у ерлардаги шоир ва ёзувчилар қўшилиб, гуруҳ кенгайиб борар, мухлислар домла атрофида парвона бўлишар эди.\nЎз ижодида соф ўзбек тили бойликларидан зукколик билан ўринли ва самарали фойдалана оладиган, “шева” деб менсимай келинган кўпгина сўзларни шоирона маҳорат билан шеъриятимизга олиб кирган катта адиб, ўта камтар бир инсон сифатида у кишига бўлган меҳрим жуда баланд эди. Миртемир акани эсласам, у кишининг юмшоқ кўнгил, гапда эҳтиёткор сиймоси кўз олдимда гавдаланади. Домланинг муомаласида, каттами-кичикми, ким билан гаплашмасин, ўзбекона одоб, ички маданият сезилиб турарди. У кишининг гапириш услубигина юмшоқ бўлмай, хатти-ҳаракатлари ҳам эҳтиёткорона, вазмин ва мулойим эди. Ҳа, ҳақиқий инсон сифатида ўз фазилатлари билан ёш адибларга намуна бўла оладиган зот эди.\n… Фарғона вилоят газетаси “Коммуна” таҳририятида ишлаб юрган пайтларим эди. Кунлардан бирида, Миртемир домла келибди, “Фарғона” меҳмонхонасига жойлашибди, деб эшитиб қолдим-у, Миртемир ака билан кўришиш, Фарғона сафарига оид режаларини билиш мақсадида газетамиз муҳаррири, шоир Адҳам Ҳамдам билан биргаликда ўша ерга йўл олдим.\nМиртемир ака меҳмонхона зинасидан тушаверишдаги майдончада шогирдлари Азиз Абдураззоқ, Ҳабиб Саъдулло, Сайёр, Тўлқин Имомхўжаев ва фарғоналик шоир Охунжон Ҳакимовлар билан гурунглашиб турарди. Зўр латифачи, деб ном чиқарган Адҳам Ҳамдам бор жойда, табиий равишда, қаҳқаҳа бошланиб кетарди. Ҳозир ҳам шундай бўлди. “Жвачка” деган замонавий сақич Ўзбекистонга энди-энди кириб келаётган эди. Миртемир ака ҳам вақти-вақти билан сақич чайнаб турарди. Айни пайтда ҳам даҳани бетўхтов қимирлар, лабларини чўччайтириб гапирар, айрим сўзларни ямлаб талаффуз қилар, шу боисдан одатдагидан ҳам кам гапирар эди. Бунга эътибор берган Адҳам ака:\n– Домла, сақич чайнашингизнинг бирон сабаби бордир-а? – деб сўради.\n– Шундай, – деди Миртемир ака хижолат бўлиброқ, – жиғилдон қайнайди. Шу савилни чайнасам сал босилгандек бўлади.\nАдҳам ака эса:\n– Э-э, жиғилдон қайнашга ҳам шифо эканда-а?! – дея таажжуб билдирган бўлди.\n– Хўш-хўш… Яна нимага шифо экан? – Миртемир ака одатдаги соддалигига бориб, астойдил қизиқиб қолди. – Эшитайлик.\n– Келинингизни жағи ҳеч гапдан тинмасди. – Адҳам ака ҳар қачонгидек шошмасдан гапира бошлади. У киши ҳар қандай ичакузди латифани айтганда ҳам жиддий гапирар, гурунгдагилар қанчалик хоҳолашмасин, мийиғи ўзгармас, навбатдаги латифани ўйлайди шекилли, кулгининг ниҳоясига етишини кутиб жимгина турарди. – Баҳорда, – дея гапини давом эттирди Адҳам ака. – Уч-тўртта чет эллик меҳмонлар келиб-кетишди-ю, хотиним камгап бўлиб қолди.\n– Э-ҳа, – дея Адҳам акага яқинроқ борди.\nБиз ҳам ажабланиб, у кишининг оғзини пойладик. Адҳам ака бир нафас сукутдан сўнг:\n– Мен ҳам ҳеч нарса тушунмай ҳайрон бўлиб юрдим, – дея ҳикоясини давом эттирди. – Бир куни Озодахоннинг ўзи: “Нимага ҳам ўша меҳмонларингиз менга жвачка беришди! Ордона қолгурга ўрганиб қолибман”, деб зорланди. “Ўрганиб қолган бўлсанг чайнайвер, — дедим. – Саломатликка зарари йўқдир?”\n– “Шундайку-я, лекин оғзингизда сақич турса мириқиб гапира олмас экансиз”, – деди. Ўшандан бери қаерда сақич кўриб қолсам, харид қиладиган бўлдим. Ёстиғининг тагига ҳам бир пачкасини ташлаб қўяман. Кечаси туриб “сайраб” қолмасин, дейман-да.\nРоса кулишдик. Миртемир ака бир чеккага панага ўтиб, оғзидаги сақични ерга ташлаб, рўмолча билан лабларини артиб, ҳиринг-ҳиринг кулганича ёнимизга қайтди.\n– Домла, – деди яна Адҳам ака, – сиз чайнайверинг. Сиз кўп гапирмайсиз-ку.\nМиртемир ака илиқ жилмайиб:\n– Вой, бой бўлғур Адҳамжон-эй! – деб қўлини Адҳам аканинг кифтига қўйди.– Сизнинг борлигингиз қандоқ яхши.\nШундан кейин Адҳам ака билан Азиз ака галма-гал латифа айтишга тушиб кетишди.\nМиртемир ака сафарга отланса кўпинча Азиз ака у кишига ҳамроҳ бўларди, устознинг кўнглини овлаб, авайлаб олиб юрарди. Гурунглар чоғида ҳар қандай одам билан тил топишиб кетаверадиган, устози сингари мўмин табиатли, лекин ўта хушчақчақ, гапдон Азиз Абдураззоқ суҳбат жиловини ўз қўлига олар эди. У бир кўзини қисиб, лабларини чўччайтириб гапирар, гап орасида тез-тез “қих”, “қих” деб димоғини қириб қўяр, қизиқ-қизиқ латифалару ҳангомалар айтиб, суҳбатга жон киритар, атрофдагиларга қўшилиб ўзи ҳам ҳиринглаб кулар, ҳузур қилганидан кўзлари юмилиб кетар эди. Миртемир ака эса бошини хиёл кўтариб:\n– Ҳа-ҳа, қизиқ, яхши,– деб оғзини очиб, бир текисда терилган садафдек оқ тишларини кўрсатиб, паст овозда қиқирлаб куларди.\nАзиз ака қанча ҳазил, аския бўлмасин, бировларнинг дилига озор етказмас, шахсга тегадиган гаплардан, қалтис ҳазиллардан узоқ юрадиган улфат йигит. Миртемир ака хушчақчақ шогирдининг хислатларини тан олган ҳолда: “Азиз билан юрсам дам оламан, дилим яйрайди”, дер эди. Ана шундай, гап-гапга уланиб, анча туриб қолдик. Ниҳоят Адҳам ака:\n– Домла, режаларингиз қандай, билайлик? – деб сўради.\nМиртемир ака ҳар қачонгидек жилмайиб:\n– Адҳамжон, мен билмадим, – дея атрофидаги шогирдларига бир-бир қараб олди. –Ёшлар нима деса, шу-да.\nХуллас, бамаслаҳат бир режа тузилиб, Адҳам ака иккимиз ҳозирча хайрлашадиган бўлдик. Шу пайт Миртемир ака мени қўлтиғимдан олиб гуруҳдан чеккага тортди. “Келин” сўзини ўзлари туғилиб ўсган Иқон қишлоғи шевасида талаффуз этиб:\n– Калин яхши юрибдиларми? – деб сўради (Икковимиз ҳам туркистонликмиз-да), сўнг тортиниброқ: – Пулдан қалайсиз? – деб қолди.\n– Бор. Қанча керак?\n– Уйдан олиб чиққан пулим тамом бўлиб қолди. Уч юз сўм бериб тура оласизми? Тошкентга борганингизда қайтараман.\nУ пайтларда уч юз сўм катта пул эди. Миртемир аканинг одатини биламан. Ўзи билан бирга юрадиган ёшларни сийлашни яхши кўради: ёнларидан пул чиқариб, бозорга бориб келинг, дея ҳотамтойлик қиларди. Шу боис шунча пул нимага керак бўлиб қолди экан, деб ўйланиб ўтирмадим.\n– Эртага олиб келсам бўладими? – дедим.\n– Яхши бўларди…\nОрадан қанча вақт ўтди ҳозир эслай олмайман, бир куни Тошкентга келиб, Ёзувчилар уюшмаси томон кетар эканман, йўлда Миртемир акага дуч келиб қолдим. Ҳол-аҳвол сўрашиб бўлгач, у киши хижолат чекиб:\n– Ёнимда пул йўқ эди-я! – дея афсус билдирди.\n– Миртемир ака, хижолат бўлманг. Тошкентга тез-тез келиб туриб-ман, – дея тинчлантирган бўлдим.\nАйтганимдек, чамаси бир ойлардан кейин яна Тошкентга келиб қолдим-у, яна Ёзувчилар уюшмаси олдида Миртемир акага дуч келдим. Домла мени кўриб астойдил хурсанд бўлиб:\n– Сизни учратганим қандоқ яхши бўлди! – деб ёнидан пул чиқариб қўлимга тутқазди.\nМиртемир ака гапининг устидан чиқадиган одам. Бунинг устига бировдан бир мирилик наф кўрса ўн ҳисса қилиб қайтарадиган одатлари бор эди.\nМиртемир домлани эслаб ўз хотираларимдан баъзиларини қоғозга кўчирар эканман, у зотнинг руҳига ўз сўзлари билан: “Миртемир ака, сизнинг борингиз қандоқ яхши эди!” дея фикран мурожаат қиламан.\nМосквада Максим Горький номли Жаҳон адабиёти институти қошидаги икки йиллик курсда ўқиб юрардим. Ётоқ жойимиз етти қаватли бинода бўлиб, олийгоҳ талабалари пастки қаватларда, биз, ёзувчилар эса еттинчи қаватда яшардик. Бир куни пастдан юқорига кўтарилган ҳамкасбларимдан бири:\n– Сизни пастда бир киши чақиряпти,– деб қолди.\n– Ким экан, айтмадими?\nАксига олиб лифт ишламай қолган эди. Зиналардан чопиб пастга тушдим. Ташқарида эшик олдида бир қўлини чўнтагига солиб Миртемир ака турарди. Қучоқлашиб кўришдик. Омон-эсонлик сўрашиб бўлгач:\n– Овқат тайёр. Кўк чой ҳам бор,- деб хонамга таклиф қилдим.\n– Майли, – деди домла, – Лифтларингиз ишламаётган экан. Мени қийнамай қўя қолинг. Яхшиси, бирон машина тўхтатиб, мени меҳмонхонага жўнатиб қўйинг.\nЛифтнинг ишламай қолганлигига гўё мен айбдордек, хижолат чекиб меҳмонни кузатиб қўйишга мажбур бўлдим. Такси пойлаб турар эканмиз Миртемир ака:\n– Эртага вақтингиз қалай?– деб сўради.\n– Икки кун бўшман, – дедим. – Эртага якшанба – дам олиш, индинга – ижодий кунимиз.\n– Бўлмаса эртага соат ўнларда меҳмонхонага бора оласизми? “Россия”да турибман.\nМиртемир ака нечанчи хонада туришлигини айтди ва ёнимизга келиб тўхтаган таксига чиқар экан:\n– Кутаман. Ўша ерда бафуржа гаплашамиз,– деб хайрлашди.\nЭртаси куни айтилган вақтда Миртемир ака ҳузурига кириб бордим. Бир чойнак чой устида узоқ вақт гаплашиб ўтирдик. “Советский писатель” нашриётида Миртемир аканинг рус тилидаги шеърий тўплами чоп этишга тайёрланаётган бўлиб, муаллифни шу масалада чақиртиришган экан. Домла ҳали таржима қилинмаган янги шеърларини ўзлари билан олиб келган, энди уларни рус тилига сўзма-сўз ўгириш лозим эди. Бу ишни мен ўз зиммамга олдим ва ўша ернинг ўзида ишга киришдим….\nТушлик қилиш вақти бўлиши ҳамон Миртемир ака мени ресторанга бошлади. “Талабасиз” деб яхшилаб меҳмон қилди. Тушликдан кейин яна бир неча соат таржима билан машғул бўлдим. Кейин яна бир неча шеърни олиб, ётоқхонамга отланар эканман, домла:\n– Қази пиширишга имкониятингиз борми? – деб сўраб қолди.\nМиртемир ака каттакон қоғоз ўрамини столга қўйиб:\n– Иккита қази олиб келган эдим, – деди. – Малол келмаса, биттасини пишириб олиб келинг, иккинчисини ўртоқларингиз билан баҳам кўрарсиз.\n–Хўп,–дедим. Қази емаганимга анча бўлган эди-да.\n– Хуллас, қазиларнинг бирини кечаси яхшилаб пишириб, эрталаб Миртемир ака ёнига шошилдим. Яна таржима билан машғул бўлдим. Яна овқатлангани ресторанга тушадиган бўлдик. Миртемир ака:\n– Бунинг мазасини кўрайлик-да, – деб қазининг муштдай қисмини қирқиб олиб, қоғозга ўраб қўлимга туттирди.\n…Тамадди қилар эканмиз, ресторандаги кўкларга кўтариб мақталган таомлар чайнаганингиз сари мазаси чиқаверадиган бу қазининг олдида ўтаверсин экан…\nЯна икки кундан кейин Миртемир ака Тошкентга кетадиган бўлиб қолди. Кузатгани шаҳар аэровокзалига бордим. Домла, барвақт келган экан, шекилли, жомадонини топшириб бўлган, нашриёт муҳаррири, эски қадрдони Анатолий Каникин билан гаплашиб турар эди. Қўлида газета ўрами солинган тўрхалта. Бир пайт уни менга бериб:\n– Қази, – деди. – Ейишга фурсат бўлмади. Тошкентга қайтариб олиб кетаманми.\nМен Каникин томонга имо қилиб:\n– Оғайнингизга берсангиз бўларди, – дедим. Миртемир ака одатдагидай ним жилмайиб:\n– Булар қазига тушунишмайди, – деди.\nОрадан кўп ўтмай оилам билан телефонда гаплашдим. Домла Тошкентга етиб келган куннинг эртасигаёқ бизнинг уйга сим қоқиб: “Келин, яхши ўтирибсизларми? Жиянларим соғ-саломат юришибдими? – деб ҳол-аҳвол сўрабди, сўнг: – Москвага бориб келдим. Муҳаммаджондан ташвиш тортманг, яхши юрибди”, деб хотинимнинг кўнглини кўтариб қўйибди. Бунақа беминнат савоб ишлар унча-мунча одамларнинг хаёлига келавермайди.\nЎша рус тилига сўзма-сўз таржима қилинган шеърлардан иккитасини таътил пайтида ўзим билан Тошкентга олиб келдим ва “Звезда Востока” журналининг назм бўлими мудири Виктор Нечаевга бердим.\n– Яхши шеърлар экан, – деди у ўқиб чиқиб.– Муаллиф рози бўлса ўзим таржима қиламан.\n–Рози бўлади,–дедим мен дадил.\nНечаев яхши шоир. Миртемир ака ҳам бир сафар у ҳакда илиқ фикр айтган эди. Хуллас, ҳар иккала шеър журналда Виктор Нечаев таржимасида босилиб чиқди. Миртемир ака хурсанд бўлиб:\n–Ўзимнинг хаёлимга келмаган экан,– деб менга миннатдорчилик билдирди.\nМиртемир домла шунақа тортинчоқ, ўта камтар шоир эди.\nМиртемир ака йигитлик чоғларида қанча-қанча қиз-жувонларнинг юрагига ўт ёққанини билмайман-у, лекин кексайган чоғида ҳам ҳусн бобида беками-кўст эди. Айниқса, узун, қуюқ қора киприклар орасидан одамга теран маъно билан боқадиган шаҳло кўзлари ҳавас қиладиган даражада жозибали эди. Энг муҳими, қалби тоза, виждони пок инсон эди. Сир эмас, баъзан хонаки суҳбатларда айрим ёзувчиларнинг хислатлари билан бир қаторда нуқсонлари ҳақида ҳам гап бўлиб қолади. Аммо Миртемир ака тўғрисида бирон ножўя гап бўлганини, домланинг адибми ёки оддий фуқароми – бирон кимсага озор етказганини ёхуд билиб-билмай дилини оғритганини ҳозирга қадар эшитган эмасман.\nЎзбекистон ёзувчилари V съездининг якунловчи мажлисига, тоби қочиб қолганлиги сабабли, Миртемир ака қатнаша олмайди. Бир жиҳатдан маъқул бўлган. Негаки, СССР ёзувчиларининг съездига делегатликка тавсия этилган номзодлар рўйхати ўқилганда, унда атоқли шоир Миртемирнинг номи йўқ эди. Ҳатто, ўзбек адабиётида кўзга кўринарли фалолият кўрсатмаган бир-икки ёзувчи рўйхатга киритилгани ҳолда, Миртемирдек халқ севган забардаст шоир… Кўпчилик таажжубда. Залда шивир-шивир гап кетади-ю, аммо ҳеч ким бу ҳақда фикр билдиришга журъат эта олмайди. Чунки, рўйхат “юқори”да тасдиқланиб келинганлиги аниқ эди. Шунда адабиётшунос олим Озод Шарафиддинов ўрнидан туриб икки оғиз сўз сўради.\n– Миртемирдек таниқли шоиримизнинг рўйхатда йўқлигига ҳайрон-миз, – деди Озод ака ҳайъат аъзоларига қараб..\nРаислик қилувчи олимнинг гапини бўлиб:\n– Нима, бу таклифми? – деб сўради.\n– СССР ёзувчилар съездига делегатликка номзодлар танлашда, – деди яна Озод Шарафиддинов дангал, – қандай шартлар қўйилган? Шуни билмоқчи эдим.\nОлим жойига ўтиради. Залда жимжитлик. Ҳайъат аъзолари эса ўзаро маслаҳатлаша бошлайди… Шоир Миртемирнинг СССР ёзувчилар съездига делегатликка номзодлар рўйхатига киритилганлиги эълон қилинганда гулдурос қарсаклар янграйди. Бу ҳам шоирнинг мухлислари, жумладан ижодкорлар, шунингдек, жамоатчилик томонидан Миртемир акага берилган юксак баҳо эди.\nЎзбекистонда кўзга кўринган таржимонлардан бири бўлмиш Ҳусан Рўзиматов билан Миртемир ака ота-боладек яқин эдилар. Ҳусан анжуман тугаши билан Миртемир аканинг уйига шошади. Домла уни:\n– Хўш, съездда нима гаплар? – деб қарши олади. – Батафсил гапириб беринг.\n– Миртемир ака, тафсилотларни қўйиб туринг, – деди Ҳусан Миртемир акани қучиб. –Хушхабар келтирдим сизга.\n– Хўш-хўш, нима экан?\n– Сизни СССР ёзувчилар съездига делегат этиб сайлашди. Табриклайман! – дейди Ҳусан, сўнг тафсилотларини ҳаяжонланиб гапириб беради.\nМиртемир ака эса чуқур ўйга толиб, диққат билан тинглар экан, провардида:\n– Озодхонга жавр бўлибди-да, – дея азият чекади.\nМиртемир ака Озод Шарафиддиновни ҳалол ва ростгўй бир инсон сифатида яхши кўргани, катта адабиётшунос олим, деб астойдил ҳурмат қилганлиги учун ҳам баъзан ардоқлаб Озодхон дер эди.\nЮқорида зикр этилган кичик бир лавҳа Миртемир аканинг қандай инсон эканини кўрсатиш билан бирга ўша пайтдаги мавжуд вазиятдан далолат берарди. Озод Шарафиддинов ҳар қандай асарни чуқур таҳлил қилиб, адолатли фикр юритадиган, ўз фикрини дангал айта оладиган, ростгўй ҳалол олим. Бу эса айрим ижодкорларга, уларнинг юқори ташкилотлардаги ҳомийларига ёқмас эди, албатта. Шу боис ҳам барча имтиёзлардан бенасиб бўлиб келарди. Бу ўринда Озод ака билан кўп йиллар олдин бўлиб ўтган суҳбатимизни эсладим.\n… Озод Шарафиддинов ўзбек поэзиясини яхши биладиган, уни атрофлича теран таҳлил қила оладиган хассос олим бўлиб, бу борада у кишига тенг келадиган адабиётшунос кам, деб билардим. Лекин аллақачон филология фанлари номзоди бўлгани ҳолда ҳануз докторлик диссертасиясини ёқламаётганига ажабланиб юрардим. Суҳбатимиз чоғида шу тўғрида сўрадим. Озод ака, айтайми-йўқми, дегандек бир неча сония сукут сақлаб турди-ю, кейин, у кишига малол келадиган нохуш савол бердим шекилли, бир хўрсиниб олиб:\n– Менинг докторлик мавзуим олтмишинчи-етмишинчи йиллардаги ўзбек совет поэзияси хусусида эди, – дея секин гап бошлади. – Катта иштиёқ билан ишга киришганман. Анчагина меҳнат ҳам қилиб қўйган эдим. Аммо ўша пайтларда бу мавзуда диссертация ёқлай олмаслигимга кейинчалик ақлим етиб қолди. Негаки, ўша йилларда ижод қилишган шоирлар орасида шундай ноқобиллари ҳам бор эдики, уларнинг қаламларига мансуб асарларни таҳлил этадиган бўлсам, уларни қаттиқ танқид қилишимга тўғри келарди. Бунга, имоним комилки, йўл қўйишмасди. Шунингдек, уларнинг ижодларини четлаб ўтиб ҳам бўлмасди…\nГапнинг қисқаси, Миртемир аканинг ташвишланганича бор. Озод Шарафиддинов ўша вақтларда “катталар” назаридан қолиб келаётган шоир Миртемир тўғрисида қайғургани учун ҳам бошига бирон ташвиш орттириши мумкин эди. Миртемир ака шу боисдан ўзининг делегат этиб сайланганидан хурсанд бўлиш ўрнига Озод Шарафиддиновнинг фидойилигидан ташвишга тушиб куйинган эди. Миртемир аканинг қатағон йилларида кўп машаққатларни бошидан кечириб, қанчалар заҳмат чекканлигини эндиликда кўпчилик билади. Аммо, домла билан кўп марта суҳбат қилган бўлсам-да, у кишининг ҳаётдан нолиганини ёхуд бирон кимсадан зорланганини эслай олмайман. Ҳа, Миртемир ака ўз дардини бировларга дастурхон қилиб ёзадиган кишилардан эмасди. Жуссаси кичик бўлса-да, тоғдек юраги бор эканми, ҳар қанча ғам-ғуссани ичига ютиб, бардош берадиган сабр-тоқатли, иродаси кучли одам эди.\nМаломатлардан холи бўлганидан кейин ҳам ноҳақ чекилган заҳматлар ҳақида, жоҳил, тўнкадек ҳиссиз, бир пулга қиммат кимсаларнинг ўзини қанчалар таҳқирлаганлари тўғрисида лом-мим демай ичида сақлаб юриш учун, вой-вўй, озмунча куч керакми одамга! Отахон адибимизни орамиздан олиб кетган дард – ўша, юрагида зил-замбил юк бўлиб ётган ситамлар эканлигига имоним комил. Минг афсуски, Миртемирдек тоза қалбли шоир, ажойиб инсон жуда эрта (68 ёшида) ҳаётдан кўз юмди. Атоқли адиб ўзбек шеъриятининг дурдонлари бўлган “Сурат” (лирик қисса), “Паттининг ҳасратлари”, “Тошбу”, “Алёр”, “Бу мен туғилган тупроқ”, “Онагинам” даражасидаги кўпгина ёзилмай қолган, шеърлару ажойиб достонларни ўзи билан олиб кетди.\n← Аввалги Аввалги Дейл Карнеги. Имконни бой берманг!\nКейинги → Кейинги: Бўрибой Аҳмедов. Биз киммиз ўзи? (1992)


«Хоразм ёшлари» газетаси муҳаррири ўринбосари, 47 яшар журналист Давлатназар Рўзметов 29 октябрь куни Қўшкўпир тумани ҳокимлиги биносида пахта сафарбарлигига бағишланган мажлисни ёритмоқчи бўлган пайтида ҳибсга олинди.\n«Қўшкўпир тумани ҳокимлиги ўқитувчи ва шифокорларни пахтага жалб қилиш юзасидан мажлис ўтказмоқчи эканлиги ҳақида журналистга бир кун олдин ўтган тўйда хабар қилишган эди. Шу куни видеокамераси билан кетганича қайтиб келмаган», дея воқеани изоҳлади Давлат Назарнинг дўстларидан бири «Элтуз» нашрига.\nВоқеани ёритмоқчи бўлган Рўзметовнинг яна бир ҳамкасбига кўра, мажлисга ҳатто диктофон олиб киришга ҳам рухсат этилмаган. Бу юзадан савол бермоқчи бўлган журналистни шу заҳоти милиция ходимлари олиб кетишган.\nУнинг тағин «Элтуз» нашрига билдиришича, журналистга «безорилик» айби қўйилган, аввалига у 15 суткага қамалган, кейин эса 29 октябрь куни ўтган судда жазо 7 суткага туширилган.\nФото: Журналист Давлатназар Рўзметов Ўзбекистон ёшлар иттифоқи раҳбари Қаҳрамон Қуронбоевдан интервью олмоқда.\nЖурналистнинг фейсбук саҳифасидан\nДавлатназар Рўзметов Томск миллий тадқиқот университетини тугатган. Ижтимоий тармоқда ўзининг либерал қарашлари ва долзарб чиқишлари билан танилган ўзбек журналистидир.\ndata-title="Пахта теримига оид мажлисни ёритмоқчи бўлган журналист қамалди" data-description="<!-- wp:paragraph --> <p>"Хоразм ёшлари" газетаси муҳаррири ўринбосари, 47 яшар журналист Давлатназар Рўзметов 29 октябрь куни Қўшкўпир тумани ҳокимлиги биносида ..." data-image="https://eltuz.com/wp-content/uploads/2018/10/r6246676.jpg" data-url="https://eltuz.com/asosiy-mavzular/207542/" data-services="facebook,odnoklassniki,twitter,telegram" data-counter="ig">\nКалласи ишлаб кетди шекилли…\n«Замондош» сайти муҳаррири бўлган Ризо Обиднинг калласи ишлаб қолди. Боши бориб тошга текканидан сўнг ишлаб кетди шекилли. Галима Бухарбаева ...\nЧех полицияси ўзбек UBER киракаши фаолиятини тўхтатди\nАнъанавий таксига муқобил, оддий киракашларга бойиш имконини берадиган Uber такси хизмати шу кунгача дунëдаги минглаб ўзбекларни бадавлат қилди. Шу ...\n«Қўрқувнинг нариёғида» 16-қисм. Азизбек ҳикояси\n«Ака, мен уларни оқламоқчи эмасман, ундай ниятим ҳам йўқ. Мен уларнинг одам ажратишига ишонқирамай тургандим, холос. Агар ҳақиқатан ҳам ...\n64 ёшли собиқ сиёсий маҳбус Муҳаммад Бекжон 16 июль куни АҚШнинг Сиэтл шаҳрида оиласи, фарзандлари ва набиралари билан учрашди. ...


Ультера | medu.uz - Дорилар ҳақида маълумотлар ўзбек тилида\nHome Йўриқномалар Ультера\nПрепаратнинг савдо номи: Ультера\nТаъсир этувчи модда (ХПН): S(-) пантопразол\nДори шакли: ичакдан эрувчан қобиқ билан қопланган таблеткалар.\nфаол модда: S(-) пантопразол натрий – 20 мг S(-) пантопразолга эквивалент;\nёрдамчи моддалар: маннитол, натрий карбонати, повидон, кросповидон, кальций стеарати.\nҳимоя қобиғи: гидроксипропилметилцеллюлоза, метиленхлорид**, изопропил спирти**.\nичакда эрувчан қобиғи: метакрил кислота сополимери***, каустик сода, полиэтиленгликоль, тальк, титан диоксиди (Е 171), темир (III) оксиди (E 172), темир (III) оксиди (E 172), тозаланган сув.\nТаърифи: думалоқ, сарғимтир-тўқ сариқ рангли, икки томонлама қавариқ, ичакда эрувчан қобиқ билан қопланган таблеткалар.\nФармакотерапевтик гуруҳи: меъда-ичак ярасига қарши восита (протон помпа ингибиторлари).\nУльтера меъда-ичак ярасига қарши воситалар гуруҳига киради, унинг таъсири Н+-К+-АТФ-аза протон помпа ингибиция қилиш ҳисобига S(-) пантопразолнинг антисекретор самараси билан ифодаланади. Кучсиз асос билан боғланиб, S(-) пантопразол париетал ҳужайраларнинг найчаларида тўпланади, водород иони билан ўзаро таъсир қилади, апикал мембраналарнинг юзасидаги протон помпанинг SH-гуруҳи билан ковалент боғ ҳосил қиладиган сульфенамид ҳосилаларига айланади. Бунинг натижасида хлорид кислотаси секрециясини охирги фазаси блокланади, бу меъдада базал ва рағбатлантирилган хлорид кислотаси секрециясини даражасини пасайишига олиб келади.\nУльтера Helicobacter pylori га нисбатан антибактериал фаолликка эга ва бошқа препаратларнинг антихеликобактер самарасини намоён қилишга ёрдам беради.\nИчга қабул қилинганидан сўнг меъда-ичак йўлларидан тез ва тўлиқ сўрилади. Плазмада 2,5 мкг/мл даражага тенг бўлган чўққи концентрацияси 2-3 соатдан кейин кузатилади. S(-) пантопразол “биринчи марта ўтиш” самарасига аҳамиятсиз даражада учрайди ва унинг биокираолишлиги 70-80% ни ташкил этади. S(-) пантопразолни сўрилиши овқатланиш ёки антацидларни қабул қилишга боғлиқ эмас.\nТақсимланиш ҳажми тахминан 11-23,6 л ни ташкил этади. S(-) пантопразол плазма оқсиллари (альбуминлар) билан 98% га боғланади. S(-) пантопразол жигарда цитохром Р450 тизими томонидан метаболизмга учрайди. Асосий метаболик йўли – метил гуруҳини боғланиш реакциясидир. Қабул қилинган дозасининг тахминан 71% буйраклар орқали ва 18% билиар экскреция йўли билан чиқарилади. S(-) пантопразолнинг ярим чиқарилиш даври тахминан 1 соатни ташкил этади. Гематоэнцефалик тўсиқ орқали аҳамиятсиз даражада ўтади.\nмеъда ёки ўн икки бармоқ ичак яра касаллиги;\nмеъда ва ўн икки бармоқ ичакни ностероид яллиғланишга қарши воситаларни (НЯҚВ) қабул қилиш билан боғлиқ бўлган эрозив-ярали шикастланишлари;\nгастроэзофагеал рефлюкс касаллиги (ГЭРК): эрозив-ярали рефлюкс-эзофагит (даволаш), ноэрозив рефлюкс касаллигини (НЭРК) симптоматик даволаш;\nпатологик гиперсекретор ҳолатлар, шу жумладан Золлингер-Эллисон синдроми;\nHelicobacter pylori эрадикацияси (антибактериал даволаш билан мажмуада) да қўлланади.\nУльтера овқатланишдан қатъий назар, ичга, чайнамасдан, етарли миқдордаги сув билан бирга қабул қилинади.\nМеъда ва ўн икки бармоқ ичак яра касаллиги: суткада 40-80 мг дан буюрилади. Ўн икки бармоқ ичак яра касаллигини зўрайишида даволаш курси 2-4 ҳафтани, меъда яраси касаллигини даволаш курси эса 4-8 ҳафтани ташкил этади.\nМеъда ва ўн икки бармоқ ичакни НЯҚВ қабул қилиш билан боғлиқ бўлган эрозив-ярали шикастланишлари: суткада 40 – 80 мг дан буюрилади. Даволаш курси: 4-8 ҳафта.\nГастроэзофагеал рефлюкс касаллиги, эрозив-ярали рефлюкс-эзофагит: суткада 40 мг дан буюрилади. Даволаш курси 8 ҳафтани ташкил этади. Агар ярани битиши кузатилмаса, у ҳолда қўшимча 8-ҳафталик даволаш курси тавсия этилади.\nЭрозив эзофагитни битиши учун самарасини бир маромда тутиб турувчи доза: катталар учун тавсия этилган дозаси суткада 40 мг ни ташкил этади. Назоратли тадқиқотларда препаратни қўллаш давомийлиги 12 ойдан ошган.\nПатологик гиперсекретор ҳолатлар, шу жумладан Золлингер-Эллисон синдроми: препаратнинг дозаси клиник кўрсатмаларга қараб, шахсий танланади. Тавсия этилган бошланғич дозаси 40 мг ни ташкил этади суткада 2 марта қабул қилинади. Дозани суткада 240 мг гача ошириш, даволаш курсини эса 2 йилгача узайтириш мумкин.\nHelicobacter pylori эрадикацияси: 40 мг дан суткада 2 марта микробларга қарши воситалар билан мажмуада қабул қилинади.\nСимптомлари одатда енгил ёки ўртача даражада ифодаланган ва тез ўтиб кетади.\nОвқат ҳазм қилиш тизими томонидан: диарея, оғизни қуриши, иштаҳани ошиши, кўнгил айниши, кекириш, қусиш, метеоризм, қоринда оғриқ, қабзият.\nМарказий нерв тизими томонидан: бош оғриғи, астения, бош айланиши, уйқучанлик, уйқусизлик; айрим ҳолларда асабийлик, депрессия, тремор, кўришни бузилиши, қулоқларни шанғиллаши намоён бўлиши мумкин.\nАллергик реакциялар: тошма, эшакеми, қичишиш.\nБошқалар: якка ҳолларда – шишлар, тана ҳароратини ошиши.\nS(-) пантопразолга ўта юқори сезуванлик;\nоғир даражадаги жигар етишмовчилиги билан кечувчи жигар циррози ёки гепатитда қўллаш мумкин эмас.\nБиокираолишлиги меъданинг рН муҳитига боғлиқ бўлган препаратлар (масалан, кетоконазол) бир вақтда қўлланганида, Ультера уларнинг сўрилишини ўзгартириши мумкин.\nS(-) пантопразол цитохром Р450 ферментлар тизими томонидан метаболизмга учраганлиги сабабли, ушбу ферментлар тизими томонидан метаболизмга учрайдиган препаратлар билан ўзаро таъсир қилиши мумкинлигини мустасно қилиш мумкин эмас.\nДаволашни бошлашдан олдин меъда ва қизилўнгачда ҳавфли ўсмалар бўлиши мумкинлигини истисно қилиш керак, чунки Ультерани қўллаш симптомларнинг яққоллигини камайтириши ва тўғри ташхис қўйишни кечиктириши мумкин. Рефлюкс-эзофагит ташхисини қўйишда эндоскопик текшириш усули билан тасдиқланиши шарт.\nЖигар фаолиятини бузилишлари бўлган пациентларда қўлланганида қон плазмасида жигар ферментларининг фаоллигини мунтазам равишда назорат қилиш ва у ошганида Ультерани бекор қилиш керак.\nПрепарат ҳомиладорликда эҳтиёткорлик билан буюрилади. Лактация даврида препаратни қўллаш зарурати бўлганида эмизишни тўхтатиш хақидаги масалани ҳал қилиш керак, чунки S(-) пантопразол кўкрак сути билан ажралиб чиқади.\nАвтотранспортни ҳайдаш ва механизмлар билан ишлаш қобилиятига таъсири\nУльтера препаратини қўллаш транспорт воситаларини бошқариш ва механизмлар билан ишлаш қобилиятига таъсир қилмайди.\nИчакда эрувчан қобиқ билан қопланган таблеткалар. 7 таблеткадан алюмин фольгали контур уяли ўрамда. 2 контур уяли ўрам қўллаш бўйича йўриқномаси билан бирга картон қутига жойланган.


Ўзбек сайти пластик картани фельетон қилди « Ўзбекистон Халқ Ҳаракати\n15 November 2016 - 14:03\nЎзбекистон матбуотида фельетон жанри деярли йўқолиб бўлган, десак янглишмаймиз. Босма нашрлардаги бу нуқсонни электрон ОАВ тўлдиришга уриняпти, шекилли. Сўнгги вақтларда улар бир оз эркин нафас олишга интилаётгани бунга сабаб бўлса, не ажаб.\nSof.uz сайтида «Ҳийлаи шаръий» (пластик карта машмашаларига оид фельетон)сарлавҳали мақолани ўқиб кўнглимиздан шундай фикрлар кечди.\nФельетон Ғафур Ғуломнинг бир қаҳрамони бошқа хотинга уйланиш ташвишидан ўз хотинини эмиб қўйиб, унга фарзандлик мақомига эришиш орқали қутулгани, Ойбекнинг бой қаҳрамони эса закот тўлаш фарзини бир камбағалга от-арава эҳсон қилиб, уни бир чақага қайта сотиб олиб адо этгани тўғрисидаги ҳикояларга мурожаат билан бошланади.\n«Шу воқеалардан кейин юз йил ўтибди ва уларнинг авлодларига пластик карта номли матаҳ жорий қилинибди. Асли пластик карта билан қоғоз пулнинг қиймати бир хиллиги ҳатто алифбе китобида ҳам қайд этиб қўйилган экан. Аммо амалда бир хил эмаслигини тан олиш худди Андерсен эртагидаги “Қирол яланғоч-ку!”- деб қичқиришдек ҳисобланаркан», дея истеҳзо билан давом этади муаллиф.\nУ бугунги кунда Ўзбекистон бозорларида кичик товарларга 2 хил (нақд ва пластик карта), катталарига 3 хил (нақд, пул ўтказиш ва пластик карта) нарх мавжудлигини айтади. Масалан, шакар нақд пулга 3600, пластикка 4200 сўмга сотилишини жамият мақбул ва лозим ўлароқ қабул қилаётганини таъкидлайди.\n«Бу замонда магазинга кириб савдо қилсангиз, “пластикка бўлса, устига ўн фоиз қўшимчаси бор”, деб айтиш урф бўпти. Чунки сотувчи, янаям аниқроғи дўкон эгаси пулини банкдан нақдлаштиролмайди. Солиқчи эса ундан нақд пул сўрашини қўймайди», дейилади фельетонда.\nМуаллиф давлат идоралари бу муаммони ечиш ўрнига кўзбўямачиликка ўтиб олганига шаъма қилади ва «ҳар бир савдо марказига “пластик учун устама олинмайди”, “кимки пластикка савдо қилишда устама қўйса, адабини бераман”, деган ёзувларни илдириб, ишонч телефон рақамигача ёздириб қўйгани»га эътиборни қаратади.\n«Виртуал пулни банкда тўлиқ нақдлаштириш мумкинлигига ишониш учун кў-ўп содда бўлиш керак. Виртуал ва нақд орасидаги 10-20 фоиз фарқни қайси ўпқон ютишини изоҳлаган иқтисодчини эса Швецияда Нобел кутяпти», дейди муаллиф.\nФельетонда кўтарилган муаммо бугун ёки кеча пайдо бўлиб қолгани йўқ. Анча вақтдан бери мавжуд. Ҳатто баъзи нашрлар юрак ютиб бу мавзуни кўтариб ҳам чиқди. Лекин ҳукумат уни ҳал этиш учун ярим қадам ҳам қўяётгани йўқ.\nШунинг учун ишбилармонлар орасида «Бош вазирнинг виртуал қабулхонасига ёзиб ҳам виртаул пулни нақд қилиб бўлмайди», деган истеҳзоли ҳазил пайдо бўляпти.


ЭТНИК ИХТИЛОФ БУ НИМА? (II -бўлим) – UFQ\nTOPICS:сиёсий ташвиқотШухрат БарлосЭтник ихтилофлар\n09.01.2018 | 95\nЭкспертларнинг баҳолашича, жаҳонда 200 дан ортиқ кескинлик ўчоқлари мавжуд. Уларнинг кўпчилиги айирмачилик ғояларига йўғрилган гуруҳлар қарама-қаршилиги майдонига айланган: бундай ўчоқларнинг вужудга келиши метрополия -марказ таркибидан ажралиб чиқиш азму- иродаси билан тушунтирилади. Баъзи ўчоқлар кўпдан буён тутаб ётибди. Уларда мунтазам равишда турли даражадаги «тинчликпарвар» баҳслар олиб борилади. Бунинг боиси:\nМетрополиялар анча кучли ва «ўз» айирмачиларидан чўчимайди;\nЖаҳон тақдири «бошқарувчилари» – буюк ҳокимиятлар айирмачилар гуруҳига хайрихоҳлик билдиради ёки ҳарқалай кескин қаршилик қилмайди, негаки уларнинг глобал аҳамияти унчалик катта эмас;\nБу ерда ҳозирча геосиёсий ва геостратегик манфаатлар доирасидан ташқарида турган айирмачилар фаолият юритади.\nШундай кескинлик ўчоқлари ҳам мавжудки, улар стратегик аҳамиятга молик фойдали қазилмалар захираси соҳиби бўлганидан, ёхуд қулай географик жойлашуви туфайли, Ғарб-Шарқ, Шимол-Жануб векторлари бўйича геосиёсий вазифаларнинг бажарилишида муайян аҳамият қозониши боис, жаҳон тақдири «ижрочилари» диққат марказига тушиб қолган. Булар сирасига қуйидагилар киради:\nКосово – Болқон ҳудуди. Бу минтақани ўз даврида У. Черчилл «Европанинг юмшоқ қорни» дея баҳолаган эди;\nДнестрбўйи ҳудуди- Москва геосиёсатининг ғарбий стратегик йўналиши бўйича, Россия манфаатлари ҳудудида жойлашган;\nАҚШ ва Россия манфаатлари доирасига кирувчи Афғонистон ҳудуди;\nXXI асрда жаҳон харитасида геосиёсат ўйинчиларининг янги уруш ўчоқлари вужудга келди – Сурия, Шарқий Украина ва Қрим.\nАсосий кескинлик ва геостратегик эътибор зонаси эса «Марказий Осиё–Кавказ–Каспий–Қора денгиз» мегаминтақаси бўлиб, у юқорида санаб ўтилган айирмачилик ва бошқа турдаги кескинлик ўчоқлари билан боғлиқдир. Ушбу мегаминтақа, З.Бжезинский таъбирича, «Буюк шахмат тахтаси»нинг сезиларли майдонини эгаллайди. Бу ерда замонавий геосиёсат ва глобализациянинг буюк ижрочилари – АҚШ, Россия, Европа иттифоқи, Катта Яқин Шарқнинг йирик давлатлари, шунингдек, Хитой, Япония, Жанубий Кореянинг манфаатлари тўқнашган.\n– Марказий Осиё ва Кавказ жаҳоннинг бугунги кунда энг жадал ривожланаётган бўлаги ҳисобланётган Осиё-Тинч океани минтақасига (ОТОМ) қулай йўлларни очади.\nБир пайтлар Шарқ ва Ғарбни боғлаган қадимий йўналишлар қайта тикланмоқда. Айтайлик, Буюк Ипак йўли – зираворлар, мушк-анбар ҳамда барча минтақалар аҳолиси учун зарур бўлган кенг истеъмол товарлари йўли.\nМазкур мегаминтақада Ер курраси аҳолисининг учдан бир ҳиссаси истиқомат қилади.\nОсиё-Тинч океани минтақасининг салоҳияти бугун сайёранинг бошқа барча минтақаларидагидан кўра юқорироқ баҳоланади.\nЖаҳонда ҳукм сураётган социал-сиёсий вазият муносабати билан беихтиёр қадимда донолар айтган «Si vis pacem, para bellum» («Тинчликни хоҳласанг, урушга тайёрлан») сўзлари нақадар тўғри эканлигини тан олишга мажбур бўласан.\nТарих фани ўтмишдан собоқ олишни талаб қиладиган фан. Афсуски, тарих фанидан хулоса чиқаришга эътибор бермаслик, у хоҳ Кўҳна ёки Янги дунё бўлсин, хоҳ Африка ё Араб Шарқи, Туркистон ё Ҳиндистон, Кавказ ё Океания бўлсин ҳамма ерда бир хил давом этмоқда.\nМиллий адоват ҳақида керакли тасаввурларни шакллантириш технологиялари ҳамда уларни ижтимоий онгга ўрнатиш услублари, навбатдаги ҳарбий ҳамла қурбони бўлиши кутилаётган мамлакат аҳолиси орасида поракандалик билан бирга, мағлублик кайфиятларини тарқатишга қаратилган сиёсий технологиялардан принципиал жиҳатдан мутлақо фарқ қилмайди.\nЛекин, бир нарса аниқки, замонавий дунёда уруш олиб бориш тактикаси ва стратегияси эски ўрта асрлар усулларидан фарқ қилади – унда аскарлар ғурур билан бир-бирига қараб жонли куч ўлароқ юзма-юз келарди. Илмий-техник тараққиёт асрида эса бошқа давлатни бўйсундирмоқ истаган кучнинг асосий нишони одамларнинг ўй-хаёлидир – онгида рақиб эккан фикрлар униб, ўсиб, яйраб яшнаган вайронкор ғояларга айланади. Бундай бузғунчилик яратувчи ғояларни онгида ташиб юрган одамлар душман ўрнига ҳамма ишни ўзи бажаради.\nБомбардимонлар, вайроналиклар ва ўқотар қуроллардан олдин одамлар ақлу шуурига ҳужум уюштирилади. Одамлар онги остида мағлублик кайфияти ундирилади. Бу ҳужумлардан кўзланган мақсад, босиб келаётган ёғийга қарши бирлашган одамлар миясидаги эзгу ғояларни ўпириб ташлашдир. Моҳиятан, қадимда ҳам шундай бўлган. Айғоқчи ва провокаторлар рақибга қарши саъй-ҳаракатларида одамларнинг онгини бузиб, рақиб қароргоҳида мағлублик уруғини экар эди. Бугунги кунда эса бунинг барини рақибдан минглаб километр узоқдан туриб ҳам амалга ошириш мумкин – моҳият бир, фақат техник ёндошув бошқача холос.\nБарча этник урушлар қолиплари ҳамда уларнинг усуллари деярли бир хил, лекин улар жаҳон ҳамжияти эътиборидан турли манипуляцион йўллар билан яширилади. Урушларнинг сабаблари ҳар хил, аммо тажовузга тайёргарлик усули бир хил: барчаси оддий инсонлар онгига ғайриилмий тезисларга йўғрилган таъсир ўтказишдан бошланади. Онг манипуляцияси тактикаси ва стратегияси инсониятнинг руҳий асосларини йўқ қилиш мақсадини кўзлаган ҳолда махсус ишлаб чиқилган бўлиб, у ҳатто ўзига яраша услубий қўлланмалар ва кўрсатмалар билан ҳам мустаҳкамланган.\nЯнги сиёсий технологиялар, эски коммунар-большевистик мия ювиш усулларидан катта фарқ қилади. Замонавий ахборот технологиялари тегишли мамлакатлардаги ички сиёсий вазиятга таъсир ўтказиш мақсадида қўлланади. Вазиятни ўрганиш, раҳбариятнинг нуқтаи назари ва режаларини аниқлаш учун масофали айғоқчилик имкониятларидан фойдаланилади. Булар эндиликда унчалик катта сир ҳам ҳисобланмай қолди.\nШуни ҳам эътибордан қочирмаслик лозимки, маълум сиёсий технологиялар асосида ишлаб чиқилган барча манипуляция усулларини йўққа чиқариш учун жамоатчилик олдида унинг туб моҳиятини очиб беришнинг ўзи кифоя.\nХалқлараро ихтилофларнинг олдини олиш ҳамда фожиага олиб келувчи ҳодисаларга тўсқинлик қилиш усули бутун инсоният учун муҳим ва долзарб муаммодир. Этник зиддиятлар келиб чиқишига туртки бўлувчи омиллар, услублар, мақсадлар ва сабабларни ўрганиш зарурати шунда кўринадики, ҳаққоний сабаб ва мақсадлар очилганда, жамоат сиёсий иммунитетини ишлаб чиқиш ва шакллантириш имкониятлари очилади. У эса, ўз навбатида, халқлар ва давлатлар ўртасида қонли урушлар келиб чиқиш хавфини вақтида бартараф этишга ёрдам беради.\nЭтник урушларни бартараф этишнинг янги механизмларини ишлаб чиқиш, эскиларини такомиллаштиришда умуминсоний эзгулик ва ўзаро англашув принципларидан келиб чиққан ҳолда тегишли усул, стандарт ва стратегияларни қабул қилиш зарур. Бундай ёндашув, бошқа ижобий натижалар қаторида, барча манфаатдор давлатлар фикрларини ўрганиш ҳамда ҳисобга олиш имкониятини яратади. Амалдаги ҳукуматга эса, жамиятни хавфли ихтилофлар гирдобига ташлаши мумкин бўлган сиёсий қарорлардан қочиш, туғилаётган ихтилофларни ўз вақтида бартараф этиш бўйича чора-тадбирлар кўриш, юзага келган бўлган кескинликни пасайтириш имкониятини беради. Бундан ташқари, конфликтоген омиллар ва қарама-қарши турган томонлар манфаатларининг инобатга олиниши оптимал тинчликпарвар жараёнларни ишлаб чиқишда қўл келади.\nҲеч кимга сир эмаски, бугунги дунёда миллатпарастлик ва диний-экстремистик қарашларни тарғиб қилиш йўли билан душманлик кайфиятини яратиш мақсадида этнослараро, конфессиялараро қарама-қаршиликлар авж олдирилади.Улар, ўз навбатида, учинчи кучлар томонидан турли салбий тенденциялар, то жамият ичидаги қуролли ихтилофларни келтириб чиқаришгача бўлган мақсадларда ишлатилади.\nПостсовет муҳитидаги бугунги сиёсий вазиятни баҳолаганда ташқи кучлар тарихий империалистик даъволарини қайта жонлантиришга уринаётганини пайқамаслик мумкин эмас. Шу боис, бугун империалистик касалга йўлиққан, Кавказ ва Марказий Осиё халқлари тарихини холис талқин этиш ўрнига ўз манфаатларига мос кўрсатмаларни тарқатаётган, яъни тарихий воқеалар интерпретациясида халқларни бир-биридан ажратадиган, узоқлаштирадиган тезислардан фойдаланаётган жамоат ва сиёсат арбоблари борлиги тасодиф бўлмай, балки маълум маънода ушбу жараёнлар қонуниятларини ҳам акс эттиради. Табиийки, бунинг бари қоғозга ўралган бир шаклда, тарих ёки маданиятни ўрганиш қиёфасида тақдим этилади.\nПостсовет Кавказ ва Марказий Осиё майдонида беқарорлик, хаос яратишни ният қилган душман кучлари биринчи галда қурол сифатида ислом экстремизми ёрдамида конфессионал мотивдан фойдаланиб келаётгани ҳеч кимга – мутахассисларга ҳам, оддий фуқароларга ҳам сир эмас.\nЯнги асрда, жаҳон телекомпаниялари янгиликлари ҳамда ижтимоий тармоқлардан маълум бўлишича, этник айримачилик ва «бешинчи колонна» «ишқибозлари» жуда фаоллашган. Ушбу вайронкор сиёсий технологияни душман кучлар жаҳоннинг турли мамлакатларида миллатлараро баҳсларни келтириб чиқариш мақсадида қўллайди. Шунинг учун, миллатпарастлик ва этник антагонизм мавзуси бугун яна дозарблашар экан, ҳар қандай мамлакат илмий интеллигенцияси вакиллари авваламбор тарихий муаммолар талқинида умуминсоний эзгулик ва тинчликсеварлик принципларига таяниб иш тутишга мажбурдир.\nИжтимоий кайфиятга салбий таъсир ўтказувчи тенденциялар жамоат ва сиёсат арбоблари ҳамда оддий фуқаролар томонидан превентив зарбалар билан қаршиланиши лозим. Бошқа халқларга нисбатан ҳақоратли муносабатда бўлиш, паст назар билан қарашнинг тарғиб қилинишига қарши чораларни жамоавий муҳокама қилишни йўлга қўйиш мақсадга мувофиқ бўлар эди. Айниқса, ғайриилмий мақолалар ёрдамида турк-славян, турк-арман, форс-турк адоватини қўзғатаётган муаллифларни кескин танқид остига олиш керак.\nҲозирги кунда, халқлар тарихини ва маданиятини йўқ қилиш бўйича қудратли аппарат бўлмиш СССР йўқ, лекин ҳали ҳам умуминсоний меросни асоссиз ва ғайриилмий тақсимлаш кўринишидаги носоғлом тенденциялар кузатилмоқда.\nҒайриилмий назариялар муаллифларининг кўпайиб қолган эътироз ва шикоятлари шундан иборатки, гўёки туркий халқларнинг мустамлака қилиниш тарихини тадқиқ этаётган ва ёзаётган тарихчилар пантуркизм ва миллатпарастлик ғояларини тарғиб қилиш мақсадида “сохта тарих” ўйлаб топаётган эмиш. Ҳеч қандай мустамлакачилик ва ҳарбий куч билан бўйсиндириш содир бўлмаган эмиш. Бу йўналишдаги бугунги муаллифларнинг публицистик ва ғайриилмий мақолаларини баҳолашда халқлар ўртасида адоват тарғиб қилинаётгани билан боғлиқ фактни эътибордан қочириб бўлмайди. Миллатпарастларнинг бундай чиқишларида бошқа миллатга нисбатан адоват ва хусуматнинг тарғиб қилиниши аниқ-равшан акс этади.\nАcлида, сохта тарихчиларнинг тактикаси осон ва тушунарли: фақат ғайриилмий тезислар ёрдамида давлат ичида сунъий норозилик салоҳиятини яратиб бўлмайди. Жаҳон ҳамжамияти эътиборини тортишнику, гапирмаса ҳам бўлади. Аммо сохтакашликлар ортида турган сиёсатчилар учун бу, ҳудди сув ва ҳаводай зарур.\nХалқ ичида ғалаёнлар, норозиликлар чиқариш ва шунга ўхшаган мақсадларига эришиш учун, баъзи бир сиёсий технологлар биринчи навбатда умумтурк тарихи бўйича реал академик тадқиқотлар натижаларига бўлган умумий ишончни ҳамда уларнинг обрўини тушириш ёки тамомила йўқ қилиш йўлида иш олиб боришлари аниқ. Айнан панславизм, русофилия, орий назарияси, арманипарастликни жон-жаҳди билан тарғиб қилган тарихчилар ҳар доим туркийлар тарихини, маданиятини, адабиётини ва туркий халқлар тилини ўрганувчи тадқиқотчиларга эътироз билдириб келган, ва бу шунчаки ўтмиш акс садоси холос. Дарвоқе, бу ҳам Россия империяси ва совет тарихчилари, ҳуқуқшунослари, тилшунослари ва сиёсатшунослари мактаби томонидан яратилган эски лойиҳаларнинг қолдиқларидир. Ўшанда ҳам, миллий тарих, маданият, тил ва адабиёт, миллий давлатчилик ва умуммиллий масала ўртага қўйилганда, ҳар нарса пантуркизм, пантуранизм ёки қандайдир чет эл махсус хизматларининг қўпорувчилик фаолиятига хизмат қилганликда айблаш каби бўлмағур уйдурмаларга бориб тақалар эди. Баъзи бир жойларда ҳозир ҳам эски чоризм ва мустабид совет тизими даврида қўлланилган шундай бемаъни усуллардан фойдаланиб келинмоқда.\nҲаттоки XXI асрда ҳам эски совет давридан қолган сохта тарихчилар ичида эски мафкуравий тушунчаларни тарғиб қилиш ишлари билан банд бўлиб юрганлар борлигига диққат қилишимиз лозим. Бир вақтлар бўйсиндирилган халқларнинг онги учун бўлаётган сиёсий курашда тарих фанини асосий мафкуравий қурол ва воситага айлантириш учун ўтмишни афсоналар асосида сохталаштиришга уринаётганлар жамоатчилик эътиборида туриши шарт. Бундай сохта олимларнинг асосий фаолияти ёлғонлар, бўлмағур уйдурмалар ва тўқиб чиқарилган эртакларни кенг омма ичида тарғиб қилиш йўли билан мустақиллигига эришган ҳалқларнинг миллий зеҳниятини ва онгини ишғол қилишга қаратилган ҳаракатлар бўлиб қолаётганидан дарак беради. Яъни, ижтимоий онгга афсонавийлаштирилган ғайриилмий тасаввурларни ҳамда тегишгли мафкуравий майлларни ерлаштириш ва сингдириш устида ишлаётган нусхалар олдида турган мақсад ва вазифалар бир замонлар бўйсиндирилган ҳалқларнинг намояндалари орасида ўз тарихи ҳақидаги дунёқарашларни издан чиқаришга қаратилган.\nЗамонавий айирмачилик, айниқса этник шаклдаги ихтилофлар, юзлаб кўринар ва кўринмас ришталар ила террор билан боғлангандир. Уларнинг «тўйиниш муҳити» битта – беқарорлик ва ихтилофлар. Инсоният тамаддунининг бутун тарихий тажрибаси халқаро муносабатлар аҳволининг террор фаоллик даражаси билан узвий боғлиқлигидан гувоҳлик беради. Бу ҳолат олимлар, сиёсатчилар ва ҳуқуқшуносларнинг ҳар томонлама чуқур таҳлили ҳамда эътиборига моликдир.\nЖаҳоннинг кўпгина минтақаларида этно-конфессионал руҳдаги талотўплар тинмаётган бугунги мураккаб кунда, замонавий этник ихтилофлар манбаларини ўрганиш ҳамда сиёсий ўйинларда қўлланилаётган миллатпарастлик тенденциялари таҳлили тафаккурнинг долзарб муаммоларидан бири бўлиб турибди.